Sorpresaz betetako lasterketa berezia bihar, Astigarragan barrena

Iritsi da Eternal Running lasterketa, Astigarragara. Bihar goizeko 11:00etan hasiko da, eta izena eman duten parte hartzaileek 10 kilometrotako lasterketa egin beharko dute, sorpresaz betetzea. Izan ere, ibilbidearen nondik-norakoak isilpean gorde dituzte antolatzaileek. Gainera, 80 oztopo, zein baino zein bereziagoak, gainditu beharko dituzte.

Lasterketak hiru ordu iraungo ditu, gehienez; 11:00etatik 14:00etara, eta tarte horretan aldaketak izango dira trafikoan, udaltzaingoak jakinarazi duenez.

Trafikoan aldaketak, 10:30etatik 14:00etara

Udaltzaingoak jakinarazi du hainbat aldaketa egingo direla trafikoan, bihar, lasterketa dela eta.

Batetik, Joankittene eta Arrobitxulo arteko bidea moztuko da lasterketa hasieran, 10:30etatik 11:10etara, eta Zubigain pasealekua ere itxiko da, 12:00ak arte; baita Oialume Bidea ere, Ergobiako errotondatik Eguskitza etxe pareraino. Bestetik, Arrobitxuloko bizilagunek Donostia ibilbidea erabili beharko dute sartu-irteerak egiteko, 12:00ak arte, eta 14:00ak arte, Ergobiako poligonoa. Aiotzategi, Ergobia eta Tranbia kaleko bizilagunek, berriz, Ergobiako errotonda erabili beharko dute sartu-irteeretarako, eta Kontxa Etxeberria kalekoek, Astigarraga aldeko bidea. Bestalde, Tranbia Bidea moztuko da erditik, korrikalariak helmugara iristen hasten direnean.

Oilaskoa eta sagardoa

Eternal Running lasterketetan, normalean, paella jateko aukera izaten dute parte-hartzaileek eta herritarrek, baina Astigarragan, bestelako aukera izango da.

Bihar eguerdiko 12:00etan hasi, eta 15:00ak bitartean, pintxo eta edari postuak jarriko dira Foru Plazan, baserriko oilasko eta sagardoarekin.


Urtaran da Gasteizko alkate, ezkerreko alderdien babesari esker

Sozialistek zuri bozkatzea erabaki dute azken orduan.EAJ, EH Bildu, Hemen Gaude eta Irabaziren hamalau boto izan ditu jeltzaleak.Marotok dio bere ideien alde egingo duela oposiziotik

Gasteizko Udalera iritsi da aldaketa. Javier Maroto orain arte alkate izandakoa ez da karguan izango aurrerantzean, haren lekua hartu duelako Gorka Urtaran jeltzaleak. Alkate izateko nahiko boto bildu du EAJko hautagaiak—hamalau, EAJ, EH Bildu, Hemen Gaude eta Irabaziren artean—, baina aurreikusi baino babes txikiagoarekin izendatu dute alkate. Izan ere, Andoaingo (Gipuzkoa) alkatearen aukeraketan gertatutakoak giroa nahasi du, eta, udalbatza osatu baino ordubete lehenago, PSE-EEk boto zuria iragarri du inbestidura saioan.

Ostiral arratsaldean ziurra eta argia zirudiena airean egon da une batez Gasteizen. Izan ere, udalbatza hasi aurretik, asaldura eragin dute bi albistek: batetik, Irabazik iragarri du bere hautagaitzari emango diola botoa, eta ez duela Urtaran babestuko; bestetik, PSE-EEk zuri bozkatzeko erabakia hartu du azken orduan, Andoaingo gertaerengatik. Horiek hala, Urtaranek alkate izateko babes nahikoa bermatu gabe izan du osoko bilkura baino ordubete lehenago. Azkar hasi dira alderdien arteko negoziazioak, eta akordioa laster lortu dute. Udalbatza osatzeko minutu eskasera, Irabazik iragarri du atzera egiten zuela eta Urtaran babestuko zuela, «erantzukizunagatik». Maroto alkatetzatik botatzeko eta Urtaran alkate izateko, aldaketaren aldeko indarrak batu dituzte azkenean EAJk, EH Bilduk, Hemen Gaude-k eta Irabazik.

Ez da ezusteko gehiagorik izan hortik aurrera. Osoko bilkuran emandako hitza bete dute alderdiek: PPko bederatzi zinegotziek Maroto babestu dute, eta EAJ, EH Bildu, Hemen Gaude eta Irabazik, berriz, Urtaran; hamalau guztira. Zuri bozkatu dute PSEko lau zinegotziek. Horiek hala, alkate izendatu dute Urtaran.

Gasteizko alkatetzaren inguruan azken asteotan izandako tirabirek isla izan dute osoko bilkuran, eta hotza izan da Urtaranen izendapena. Zurrunak izan dira, oso, PPko zinegotzien aurpegiak, eta tentsio hori islatu egin da Marotok Urtarani aginte makila emateari uko egin dioenean. Adineko Mahaiaren presidentearen eskutik jaso behar izan du makila.

Alkate gisa egindako lehen hitzaldia euskaraz eta gazteleraz egin du Urtaranek. «Apaltasunez» jardungo duela esan du, onartuta nola lortu duen aginte makila. Alkate izateko hura babestu dutenei eskerrak eman dizkie EAJkoak, eta bereziki alderdikide ez dituenei. «Zuhurtziaz eta eskuzabaltasunez» lan egingo duela agindu du, eta «guztiontzat» gobernatuko duela zin egin du, «baita PPri botoa eman dioten 35.000 pertsonentzat ere». Elkarbizitza berreskuratzea, krisia gainditzea eta hiria eraldatzea lehentasunen artean jarri ditu.

Bilkura amaituta, atsekabetuta hitz egin du Marotok. Iragarri du oposizioan egongo dela, eta aurrerantzean ere «gauza guztien gainetik» defendatuko duela Gasteiz. Gogorrago hitz egin dute Arantza Quiroga eta Alfonso Alonso PPko buruek. Abisua igorri dio Quirogak EAJri: «Ondorioak izango ditu». Haserre aritu da Alonso: «Urtaran legezko alkatea da, baina ez da zilegia».

Pozarren mintzatu da, ordea, Miren Larrion EH Bilduko zinegotzia. Egun «historikoa» dela esan du, eta eskerrak eman dizkie aldaketa bermatu duten alderdiei eta gasteiztarrei. Horiei zuzendu zaie: «Duintasun itsaso bat sortu duzue».

Kalean, udaletxe parean, hain justu, Maroto kanporatzea ospatu dute ehunka lagunek, oihu eta txaloekin. Tentsio uneak ere izan dira, PPkoa babestera joandakoen eta aldaketaren aldekoen artean, baina liskarrik ez da egon.


Hans Werner Henze konpositore alemaniarra hil da. Opera egile garaikideen artean laudatuenetakoa zen. Italian bizi zen 1953tik


Che Guevara eta Angiozar, lotuta

Iraultzaile argentinarraren arbasoetako bat Zabaleta Azpikoa baserritik irten zen XVIII. mendean. Ameriketara joan eta zuhaitz genealogikoan aurrera eginda han ageri da komandantea. Ernestoren anaia Juan Martin jatorrira itzuli da berriki, ETBren eskutik.

"Jakitea bere arbasoak, bere aurrekoak, non eta ni bizi naizen baserrian jaio zirela! Pozik hartzeko gauza izan zen". Angiozarko Zabaleta Azpikoa baserriko Juan Mari Alberdiren berbak dira. Zabaletatarren ostean beste zenbait jabe ere izan eta gero, azken belaunaldietan alberditarrena da etxea. Che Guevararekin (Argentina, 1928-Bolivia, 1967) odol loturarik ez, baina haren arbasoetako bat gaur egun eurena den etxean jaio zela jakitea harriduraz eta "izugarrizko ilusioz" hartu zuten berak eta Mariasun Oianguren emazteak –eta gainerako senideek–.

ETBren Origen saioari esker jakin ahal izan zuten honen guztiaren berri. Ernesto Che Guevararen jatorri euskalduna hartu zuen aztergai programak, eta haren anaia gazteena gonbidatu Euskal Herrira. Ez da Zabaleta guevaratarren euskal jatorriko abizen bakarra; Guevara bera, noski, eta Llosa ere bai. Arabako herrira eraman zuten Juan Martin, baita Zierbenara ere –amaren bigarren abizen Llosari segika–, eta, nola ez, alberdi-oiangurendarren Angiozarko baserrira.

Beharrak eraginda Ameriketara

Arazo ekonomikoak tarteko, 1707an utzi zuten zabaletatarrek Angiozarko baserria. Francisco Antonio Zabaletak ameriketara alde egin zuen. Haren berri bazuten guevaratarren etxean, eta ETBren saiorako egindako aurre-lanketan, Gipuzkoako Protokoloen Artxiboan, Oñatin, topatu zuten Francisco Antonioren eta haren familiakoen gaineko informazioa. Dokumentuak aztertuta, baieztatu ahal izan zuten guevaratarren arbaso hura zela Angiozarko baserriko bera. Francisco Antonioren ahaide Domingoren testamentua, horren adibide; horrela dio pasarteetako batean –beheko argazkian nabarmenduta–: ... Sepan cuantos esta escritura de testamento y última voluntad vieren, cómo yo, Domingo de Zabaleta, dueño de la casa y solar de Zabaleta de Abajo...

Itzultzeko gonbidapena

Martxoan egin zuten saioaren grabaketa –aurreko astean eman zuten–. Kameraz kanpo, nahi beste ezin izan zuten Juan Martinekin jardun: "Gizon oso jatorra ikusi genuen". Eta gonbidapena egin zioten, nahi duenean itzultzeko: "Esan genion hemen baduela etxe bat". Bere arbasoetako batena izan zen etxea; eta nork daki etxeak berak ez ote dituen bertakoak, bai lehen eta bai orainago, iraultzara bideratu edo harekin lotu. Orain ia 40 urte, halaxe, Iraultza, deitu baitzuten Juan Marik eta Mariasunek euren seme-alabetako bat.


Bilboko hilerria, Espainiako onena izateko hautagaien artean

Lehiaketan botoa emateko epea zabalik dago, eta egiazkoa den posta elektronikoko helbide bat ematen duen edozeinek eman dezake bere botoa kategoria bakoitzean.

Bilboko hilerria, Derio eta Zamudio udalerrien artean dagoena, 2016ko Espainiako Hilerrien Lehiaketako finalisten artean dago; hain zuzen ere, Hilerririk onena kategorian.

Lehiaketa Adiós Cultural aldizkariak antolatu du eta 36 hilerri aurkeztu dira txapelketara.

Bilboko hilerriak, besteak beste, honako hauek ditu aurkari: Alcaudete (Jaen), Cambados (Pontevedra), Castro Urdiales (Cantabria), Chiclana (Cadiz) eta Luarca (Asturias).

Sariak 1.000 eurokoak dira, eta behin lehiaketa bukatuta, bertan parte hartu duten guztiak "Guía cultural y turística de cementerios" izeneko gidan sartuko dituzte aldizkariak gomendatuta.

Botoa emateko epea zabalik dago, eta egiazkoa den posta elektronikoko helbide bat ematen duen edozeinek eman dezake bere botoa kategoria bakoitzean.

Lehiaketa berean Gasteizko hirigunean dagoen Santa Isabel hilerria ere lehiatzen ari da, baina hura beste bi kategoriatan: Monumentu arkitektonikorik onena eta Historia onena.


Danele Sarriugarte idazle elgoibartarra, gaur, 'Arte[faktua]' saioan

Giroaren zuzeneko emanaldia dela eta, saioa goizeko 12:00etan emitituko da ETB1en.

Danele Sarriugarte idazle elgoibartarra elkarrizketatuko du 'Arte[faktua]'k Donostiako Cristina Enea parkean gaur. Hitzorduan zehar, idazlearen ibilbideari errepasoa egingo diote eta bere bigarren eleberria, Azala erre, hartuko dute hizpide. Adiskidetasuna, inbidia, arrakasta, porrota, konpromisoa eta beste hainbat gai azaleratzen ditu eleberriak.

Sarriugarte Euskal Herriko Unibertsitatean Itzulpengintza eta Interpretazioan lizentziaduna da eta Udako Euskal Unibertsitatean Pentsamendu Kritiko graduondoko ikasketak egindakoa da. Horrez gain, Literatura Konparatuko masterra egin du Bartzelonako Unibertsitate Autonomoan. 2012an Igartza Saria irabazi ondoren, Erraiak eleberria plazaratu zuen 2014an. Eleberriak Zilarrezko Euskadi saria jaso zuen.

Elkarrizketatuak beste idazle bat gonbidatu du programara: Kattalin Miner hernaniarra. Biek sorkuntza prozesuaz eta kolektibitateaz hitz egin dute.

Elixabete Garmendia kazetariak Enekoitz Esnaolaren Luhuso. ETAren armagabetze zibilaren kontakizuna liburuaren gomendioa egingo du. Galdetegian, berriz, Xabier Amurizak, Nerea Arrienek eta Harkaitz Canok euren tartea izango dute. Gainera, Jasone Osoro idazlearen Ezekiel liburua aukeratu du Erkuden Kamiruagak bere booktuberrerako.

Azken liburu nobedadeek, pitxiek eta liburu-denden gomendioek borobilduko dute saioa.

'Arte[faktua]' larunbat honetan izango da ikusgai 12:00etan eitb.eus-en eta ETB1en.


Erraustegiari buruzko herri galdeketaren gastuei aurre egiteko laguntza eskatu dute

Ez du erakundeen inolako babesik, Erraustegia Erabakia Herri Plataformak astebururako antolatu duen herri galdeketa herritik herriarentzat antolatuko da. Eta kostu bat du noski. Bilgunearen baitan, finantziazioaz arduratu da talde bat azken hilabeteotan. Galdeketak eragingo dituen gastuei aurre egiteko hainbat ekimen bideratu dituzte. Galdeketaren aldarria lau haizeetara zabaltzen lagundu duten kamisetak saldu dituzte (oraindik salgai NOAUA!n 6 eurotan) , taloak uztaila hasieran ospatu ziren herriko jaietan, Santixabeletako txosnetatik ere laguntza jaso zuten, gaztainak banatzen aritu ziren sagardoarekin batera igandean lip-duba grabatu ostean... Eta kontu zenbaki bat ere zabaldu dute, nahi duen orok diru ekarpenak egin ditzan. Hemen duzue zenbakia: ES 36- 3035 0140 37 1400030079.

"Hor dago kontu zenbakia, ekarpen guztiak gustura hartuko ditugu. Behar beharrezkoa zaigu, hau guk antolatu eta ordaintzen dugu", Erraustegia Erabakia herri plataformako finantziazio taldetik aditzera eman digutenez. Herritik herriarentzat antolaturiko ekimena dela gogorarazten dute. "Kostuaren parte handi bat muxutruk bolondresek egiten ari diren sekulako lana da, sekulako dirutza neurtzen hasiko bagina", azpimarratzen dute. Herritarrek jada ekarpen baliotsuak egin dituztela adierazi digute, baina laguntzen segitzera animatzen gaituzte.


ETAk Frantziako polizia bat hil du lehen aldiz

- Frantziako Polizia "7 eta 8" pertsona artean bilatzen ari da. - Ustezko erasotzaileetako bat, Joseba Fernandez Aspurz, atxilotu egin dute.- Hildako agentea 52 urtekoa zen eta lau seme-alaba zituen.

Aipatu iturrien arabera, erasotzaileetako bat atxilotu egin dute, baina beste zazpik edo zortzik (tartean emakume bat) ihes egin dute.

Atxilotutakoa Joseba Fernandez Aspurz litzateke, baina oraindik ez dago argi tiroen egilea den. Hildako agentea Jean-Serge Nerin da. 52 urtekoa zen eta lau seme-alaba zituen.

Tiroketa Parisko mendebaldean jazo da, 20.000 biztanle inguru dituen Dammarie-les-Lys herrian.

Polizia Judizialaren iturriek zehaztu dutenez, tiroketa 19:15ean izan da, baina hedabideek ez dute horren berri izan gaua arte.

Ordu horretan, poliziak abiadura handian zihoan auto batera hurbildu dira, barruan zeudenak identifikatzeko asmoz, baina une horretan beste auto bat gerturatu zaie eta barruan zeuden pertsonetako batek tiro egin die.

Hildako agenteak balen aurkako txalekoa zeraman, baina bala bat besapetik sartu zaio, eta oso larri zauritu du. Azkenean hil egin da, handik eta ordubetera.

Aldez aurretik, ETAko kideek lapurreta egin zuten ibilgailu kontzesionario batean, Parisko mendebaldean, Seine et Marne departamenduan.

Erasoan, ETAko kideek langile bat atxiki dute, eta une honetan ospitalean dago.

Atxilotutakoa ihes eginda zegoen

Joseba Fernandez Aspurz, bart atxilotutako ETAko ustezko kidea, Espainiako Justiziatik ihes eginda zegoen eta Nafarroan egindako kale-indarkeria ekintzekin lotzen dute.

Halaber, 2009ko martxoaren 9an bi foruzaingori lehergailuekin eraso egitea ere leporatzen diote.

Aresek hilketa gaitzesteko exijitu dio ezker abertzaleari

Rodolfo Ares Eusko Jaurlaritzako Herrizaingo sailburuak gaitzetsi egin du hilketa, eta berdin egiteko exijitu dio "ezker abertzale erradikalari", politikaren aldeko apustua "sinesgarria" izan dadin.

Radio Euskadin egindako adierazpenetan, ezker abertzaleari eskakizun bera egiten diezaioten eskatu die, gainera, euskal alderdi ei.

ETAk Frantziako Polizia bat hil du aurrenekoz

Informazio guztiak baieztatzen baldin badira, ETAko kideek Frantziako Poliziarekin 1996tik izan duten bosgarren liskar armatua izango litzateke gaurkoa, baina Frantziako polizia bat hil duten lehen aldia.

Azken tiroketa iaz, ekainaren 8an, izan zen Saint-Enimien, Frantziako hego-ekialdean. Bertan polizia bat zauritu zen ETAko bi ustezko kiderekin izandako tiroketa batean. ETAko ustezko kideek bi auto lapurtu zituzten aurretik.


Bin Ladenen heriotza 'aurrerapauso erabakiorra' dela iritzi dio NBEk

Segurtasun Kontseiluko kideek"poztasunez" jaso dute Al Kaidako liderraren kontrako operazioa eta terrorismoa deitoratzen duen idatzi bat adostu dute.

Ban Ki-Moon erakundeko idazkari nagusiak parte hartu duen bileran, Segurtasun Kontseiluko kideek idatzi bat adostu dute. Bertan terrorismoa deitoratzen da eta "errugabeen heriotza justifikatzen duen ekintzarik edo arrazoirik" ez dagoela azpimarratu dute.

"Osama Bin Ladenek ezingo du ekintza terrorista gehiago egin eta berri hori poztasunez hartu du Segurtasun Kontseiluak", hala jasotzen da NBEko Segurtasun Kontseiluko kideek adostutako testuan.

Horrez gain idatzian azpimarratzu dute terrorismoa ezin dela "erlijio, nazionalitate edo talde jakin batekin lotu".


Izarraitzeko lokaletan hasi dituzte lanak

Behin-behinean epaitegiarentzako moldatuko dituzte pilotalekuko lokalak (Urola Kostako Hitza)

Azpeitiko epaitegia lekuz aldatuko dute, gaur egungo epaitegiaren eraikinean (Euskal Herria auzoan) obrak egin behar dituztelako. Oraindik Eusko Jaurlaritzako arduradunek eta Udalak ez dute erabaki eraikina bota eta berria egin ala berritu egingo duten, hala adierazi diote 'Hitza'ri Eusko Jaurlaritzako Baliabide Materialen zuzendaritzatik.

Baina epaitegian lanak hasten direnean, behin-behineko lokalak Izarraitz pilotalekuaren beheko eta lehen solairuetan izango ditu epaitegiak. Dagoeneko Izarraitz pilotalekuaren beheko solairuetan epaitegiarentzako lokalak egokitzeko obrak egiten hasi dira.

Izarraitz pilotalekuaren beheko eta lehen solairuetan jarriko da behin-behinean epaitegia. Mila metro inguru hartuko ditu. Lokal horiek Azpeitiko Udalarenak dira, eta gaur egun hutsik daude eta ez dira ezertarako erabiltzen. Udalak adierazi duenez, lokalak moldatu eta egokitu egingo dira epaitegiak behin-behinean erabiltzeko, baina behin epaitegia berriro ere bere lekura itzultzen denean, lokalak Udalaren esku geldituko dira erabiltzeko moduan.

Izarraitz pilotalekuko lokaletan egiten ari diren lanak uztailerako bukatuta egongo direla aurreikusi dute agintariek, eta udan gaur egungo eraikinetik lokal berrietara pasatuko da epaitegia. Orduan, Euskal Herria auzokoan obrak egiten hasiko dira.


Bertan behera astebururako programatuta zeuden bi antzezlanen emanaldiak

Barikuan Elorrioko Arriola antzokian aurreikusita zegoen Hoy, última función antzezlanaren emanaldia, eta domekan Durangoko San Agustinen egitekoa zen La noche árabe obrarena bertan behera utzi behar izan dituzte.


Elikadura eta osasunaren inguruko ginkana antolatu du Artepanek

Datorren ekainaren 7an Gasteizko hainbat tokitan elikadura eta osasunaren inguruko ginkana egingo du Artepanek. Joko dinamiko batzuen laguntzaz, parte-hartzaileek elikadura eta osasuna izango dute eztabaidagai.

Ginkana hau egiteko ideia orain bederatzi hilabete sortu zen Artepan eta Alexandre Bettler diseinatzaile grafikoak eta Lara García Reyne artista eta ikertzailearen eskutik. Elkarrekin, artisautzaren balioetan oinarritutako ogiaren kultura garatu nahi izan dute eta sormen-sistema bat irudikatu dute, elikagai osasungarrien eta inguruaren arteko konexioak eraikiz.

Arlo profesional eta pertsonal oso desberdinetako jendea bildu eta elikaduraz eta osasunaz eztabaidatu dute, mugigarritasunaz eta hiria konektatzeko moduez, produktuen atzean dagoen istorioa kontatzeaz, eta ideia horien tokiko eragin posibleaz.

Oraingoan, hausnarketa horiek gasteiztarrekin partekatu nahi dituzte joko baten bitartez, non elikadurari, ogiari eta artisautzaren balioari buruz zer dakigun eta zer ez dakigun ikusteko aukera izango dugun. Mahai batzuetan euskaraz arituko dira.

Parte hartzeko: deitu 945 205 381 telefonora edo idatzi artepanweb@artepan.com helbidera

Informazio gehiago: Artepan


Gerra ekonomia Gipuzkoan

Diputazioak eta haren sozietate publikoek 1.753 milioi euroko zorra dute guztira, horietatik 900 milioi euro BidegikGastua murriztea eta zorra kontrolatzea dira erakundearen lehentasunak

Gerra ekonomia. Hori da Gipuzkoako Diputazioaren lehen erabakien eta datorren urterako irizpideen oinarria. Gerra ekonomia, ekonomiaren beraren egoera oso kaskarra delako. Gerra ekonomia, gobernu berriak behin eta berriro nabarmentzen duenez, diru kontuetan zulo handia jaso duelako aurreko gobernuaren eskutik.

Helena Franco Ogasun diputatuak eta Larraitz Ugarte erakundearen bozeramaileak 101 milioi euroko zuloa aipatu zuten aurreko astean: alde batetik, aurrekontuetan baino 35 milioi euro gehiago gastatu behar dituzte, gastu hori onartuta baina aurrekontuetan sartu gabe zegoelako; bestetik, iragarri baino 66 milioi euro gutxiago biltzea espero dute, besteak beste Espainiako Gobernuak kupoa bere irizpideen arabera gaurkotu duelako eta Rover auziari dagokion zorra kobratzen hasi delako.

Diputatuen Kontseiluak atzo egin zuen lehen bilera, eta atzo hartu zituen lehen erabakiak, diru kontuak txukuntzeko asmoz guztiak. Errepideetako, bidegorrietako eta Hondakinen Partzuergoko zenbait gastu atzera- tu nahi ditu, 35 milioi euroko zuloa ordaintzeko. Azpiegitura batzuen gastuak bertan behera uzteko, Batzar Nagusien baimena behar du, eta eskatu egingo die: Zarauzko saihesbidea, Lasarte-Oriako hegoaldeko lotura eta N-1 eta N-6350 errepideen Tolosako lotura.

Beste zenbait errepideren inbertsioak ere bertan behera geratuko dira: Hernaniko saihesbidearen zenbait zatirenak eta Irungo saihesbidearenak. «Gelditze teknikoak» izango direla esan zuen Ugartek atzo. Alegia, aurten bertan behera geratu arren, agian datorren urtean egingo dituztela.

Bidegik, 900 milioiko zorra

Ugartek erakundearen diru kontuen egoerari buruzko zehaztasun gehiago eman zituen atzo. Diputazioaren zorra, sozietate publikoak aintzat hartuta, 1.753 milioi eurokoa da, iazko BPGaren %8 inguru: diputazioarena 563 milioi eurokoa da (2006an 260 milioi eurokoa zen), Bidegirena 900 milioi eurokoa eta Hondakinen Partzuergoarena 290 milioikoa.

Bidegi zorpetu egin da Gipuzkoako errepideak ordaintzeko. Ugartek zehaztu zuen aurreko gobernuak zorra hogei urteko bidesariekin ordaintzea erabaki zuela, urtean 50 milioi euro inguru.

Gobernu berriarentzat, pilatutako zorra aurreko agintarien «axolagabekeriaren» emaitza da, Gipuzkoak ahal baino gehiago gastatu dutelako, azpiegituretan batez ere: «Inbertsio erraldoiak egin dira. Asko inbertitu da porlanean. Kontua azpiegiturak egitea zen, nola hala ordainduko zelako. Hor dago desoreka».

Diputatuen Kontseiluak 2011-2013 Finantza Plana onartu zuen atzo, datozen urteetan aurrekontuetan oreka lortzeko. Zorpetzeko joera eten egin nahi dute, «baina egoera ekonomikoa eta perspektibak ikusita», aurten gehiago zorpetzea erabaki dute: 48,6 milioi euro, 2012an bankuei bueltatu behar dieten zorra. «Helburua gehiago ez zorpetzea da», esan zuen Ugartek, «zorrak aurrekontuak ahalik eta gutxien baldintzatzea».

2012ko aurrekontuak BPGaren %3,6ko hazkunde nominalean (inflazioa barnean hartuta) oinarrituko dituzte. Ogasun Departamentuko teknikariek proposatutako hazkundea da. Aurtengo aurrekontuak ere hazkunde horretan oinarrituta egin zituzten.

Baina gastua murriztea ez da nahikoa egoerari buelta emateko. Diru sarrerak ere handitu behar dira. Diputazioak zerga politika aldatu nahi du, diru gehiago biltzeko «bildu behar den lekuan», «gehiago daukanak gehiago ordainduta». Ugartek, dena den, ez zuen zehaztu ze aldaketa proposatuko dituzten: ondasunen gaineko zerga berreskuratzea, errenta altuei PFEZ igotzea... Sistema «progresiboagoa eta justuagoa» izateko urratsak egingo dituztela esan zuen.

Aurreko astean, Ugartek eta Francok axolagabekeria leporatu zioten aurreko gobernuari, erakundean 101 milioi euroko zuloa uzteagatik. Markel Olano diputatu nagusi ohiak eta Pello Gonzalez Ogasun diputatu ohiak erantzun zieten besteak beste 73 milioi euroko soberakina utzi zutela, defizitari aurre egiteko. Ugartek atzo onartu zuen soberakina badagoela, baina teknikariek ez erabiltzeko gomendatu dietela, badaezpada, balizko larrialdiei aurre egin ahal izateko. Erabiltzekotan urtea amaitutakoan erabiliko dutela zehaztu zuen.

Jaurlaritza, kezkatuta

Gipuzkoako Diputazioaren egoera bakarrik ez, Eusko Jaurlaritzarena ere kezkagarria da. Idoia Mendia bozeramaileak atzo onartu zuen gero eta zailagoa dela oinarrizko gastuak murriztea. Aurreikuspenen arabera, diputazioek espero baino mila milioi euro inguru gutxiago bilduko dituzte zergetan, eta horrek 700 milioi euro inguruko zuloa eragingo du Jaurlaritzan.

2012ko aurrekontuetan hezkuntza, osasuna, garraioa, justizia eta gizarte zerbitzuak «lehentasunezkoak» izango direla nabarmendu zuen Mendiak.


"Inposatutako mendekotasunik" gabeko nazioa aldarrikatu du Urkulluk

35. Alderdi Eguna ospatu du EAJk Forondan, Euskadi Berpiztu lelopean. Europako nazioen artean "bat gehiago" izatea galdegin du EAJko lehendakarigaiak.

"Nazio honetan sinesten dut, Europako gainontzeko nazioekin bat gehiago bezala lehiatuko den Euskadi batean", adierazi zuen atzo Iñigo Urkullu EAJko lehendakarigaiak, atzo Forondako zelaietan egindako Alderdi Egunean. Milaka lagun batu ziren; CiUko ordezkaritza bat, besteak beste. Urkulluk "XXI. mendeko akordio bat" eskatu du, "borondate demokratikoan oinarrituta, edozein proiektu politiko" gauzatzeko. "Inposatutako mendekotasunik" gabeko nazio bat galdegin zuen Urkulluk, "euskal herritarren erabaki askea" ez den beste loturarik gabea.

Urriaren 21eko Eusko Legebiltzarrerako hauteskudeei begira, Urkulluk indarrak batzeko eta "atzeralditik hazkundera, langabeziatik enplegura eta etsialditik itxaropenera" igarotzeko konpromisoa eskatu zuen. Gainera, bozak EAJk irabaziko zituela ziur agertu zen. Egoera ekonomikoaz, Urkulluk nabarmendu zuen EAJk ez duela inor "bide bazterrean" utziko, eta "zigortuenek" EAJn topatuko dutela administrazioaren "esku babeslea".

"Zentzurik gabeko hainbeste oinaze" eta gero, bakea "iraunkorra" izateko nahia azaldu zuen Urkulluk. "Izugarrikeria ahaztezina bizi izan dutenentzako aitorpenean eta oroimenean sinesten dut", gaineratu zuen. Indarkeriari erreferentzia gehiago egin zion EAJko buruzagiak: "Tiroak botatzen zizkiguten bitartean, gu harriz harri eraikitzen ari ginen orain iritsiko diren erakundeak; iraultza zergarekin mehatxatzen gintuzten bitartean, gu kontzertu ekonomikoa berreskuratzen eta indartzen ari ginen". Urkulluren esanetan, EAJk ez du "leziorik" onartuko "Euskadi atzo hasi zela uste dutenengandik".


Hemen da AEKko barnetegiko ikasleen lehen txanda

AEK-k aspaldiko urteetan barnetegiak antolatzen ditu herrian. Aterpean, udako bi hilabeteetan lau barnetegi izanen dira. Eskolan, goiz arratsaldez klaseak izaten dituzte eta lo eta otorduak berriz aterpean egiten dituzte. Goizeko eskolak akautu aitzinetik argazkitxo bat eskatu eta fin fin atera digu lehendabizko hamabortzaldiko taldeak. Uztailaren 1az geroztik 24 lagun daude barnetegian, hogei ikasle eta lau irakasle. Udaro bezala, herrian ere bizitasuna nabari da.


Gazte Eguneko afari eta olinpiadetarako izen ematea zabalik

Herriko gazteen arteko harremanak sendotu eta Usurbilen gazteen mugimendua berreraikitzeko abiapuntu izan nahi zuen duela urtebete antolatu eta ospatu zen Gazte Egunak. Dinamika horri segida emango diote, larunbat honetarako, azaroaren 26rako antolatu dituzten egun osoko ekimenekin. Ahalduntzea, eta jai giroko ekitaldiak tartekatu dituzte egitarauan. Baina batez ere, parte hartzailea izango da, ate joka dugun Gazte Egunaren edizio berria:

Gazte Eguna

Azaroak 26, larunbata

08:30 Auzolanerako deialdia muntaketarako.

10:00 Mahai ingurua: "Gazte perspektiba: Usurbilgo errealitatea ezagutzen".

11:30 Gazte Olinpiadak.

Oharra: frontoian elkartuko gara. Izena eman betiko tabernetan.

19:00 Elektro Txufla, elektrotxaranga.

21:00 Afaria. Sarrerak 12 eurotan, betiko tabernetan salgai.

00:00 Kontzertuak: Odolaren Mintzoa, Skasti eta DJ Seymar & XBR.

"Guretzat eskaintza izateko"

Herriko gazteen arteko harremanak sendotu eta gazte mugimendua berreraiki asmoz, antolatu zuten iazko estreinako Gazte Eguna, “batez ere ikusten genuelako gazteok ez ginela batera ibiltzen, kalean ere gazteon mugimenduaren presentziarik ez dagoelako”.

25 bat gazte bildu ziren iaz antolaketa lanetarako, 16-18 urte artekoak gehienak. Gazte berri asko tartean. Egitaraua iragartzeko argitaratu zuten kartelak zioen moduan “gazteria berpizten” ari dela diote, “eta hori oso positiboa da. Motibazio asko dago gazteengan. Jendea gogoz ikusten da bai Gazte Egunerako, bai aurrera begira zerbait egiten hasteko ere”.

Ez zuten abiaturiko dinamika, Gazte Egunera mugatu nahi, “denok bat egin genuen, gazteen arteko harremanak sendotzeko mugimendu bat falta dela adieraztean”. Horregatik antolatu zuten Gazte Eguna, mugimendu berreraikitzeko abiapuntu izateko eta herrian “guretzat eskaintza” izateko. “Ez badago eskaintzarik, lokalismoan erortzen gara, koadrila eta inkomunikazio egoeretan. Horregatik, goazen gazteok elkartu eta gazte orori begirako ekimenak egitera, mugimendu bat egon dadin”, antolatzaileen esanetan.

Ondoko irudian, aurreko ostiralean Usurbilgo Ernaik herriko gazte eragileekin osatu duen diagnosia eta abenduan Barañainen ospatuko diren Gazteraiki topaketak aurkezteko Potxoenean egin zuten aurkezpen ekitaldia.


Fagor Industrial Aloña Mendik ezin izan du irabazi Arrasatekoen aurkako derbia etxean (22-24)

Igoera fasera sailkatuta zeuden dagoeneko Fagor Industrial Aloña Mendi eta Ford Mugarri Arrasate, baina bi taldeak irabaztera atera dira Zubikoako kantxara. Lehenengo zatian oñatiarrak ibili dira hobeto eta markagailuan aurretik joan dira atsedenaldira (14-10). Bigarren zatian, baina, defentsan asko jaitsi dute etxekoek eta arrasatearrek aurre hartu eta irabaztea lortu dute.

Joaneko partiduan Ford Mugarri Arrasatek gailendu zuen Fagor Industrial Aloña Mendi. Eta gaur, Oñatin jokatutako partiduan ere ezin izan dute etxekoek irabazi.

Lehenengo zatian oñatiarrek joko hobea egin eta markagailuan aurretik jartzea lortu dute. Atsedenaldira lau goleko aldearekin joan dira (14-10), baina bigarren zatian etxekoek defentsan asko jaitsi dute eta erasoan ere baloi asko galdu dituzte. Arrasatearrak intentsitate handiagoz irten dira gainera kantxara eta abiadura igo egin dute. Markagailuan berdintzea eta aurretik jartzea lortu dute orduan Ford Mugarri Arrasatekoek. Azkenean, 22-24ko emaitzarekin bukatu da partidua.

Igoera faseko finalaurrekoan, gainera, oso erraz gerta liteke Fagor Industrial Aloña Mendi eta Ford Mugarri Arrasate berriro derbi bat jokatzen ikustea.


Nafarroan 1.014 kutsatu daude, horietatik 45 ZIUn

Datuak: martxoak 24, 11:30ean | Nafarroan 1.014 koronabirus kasu positibo daude erregistratuak uneotan, hau da, atzo baino 128 gaixotu gehiago. Harrigarria bada ere, Osasun Departamentuak ez du oraingoz herriz herriko daturik ematen, EAEn Osakidetzak egiten duen bezala.

Foru Erkidegoan 31 pertsona dira Covid-19 birusarengatik hil direnak, atzo baino 7 gehiago. Hildakoen adinak 69 eta 91 urte bitartekoak dira, eta batez beste 84 urte dituzte, gehienak lehendik patologiaren bat zituztenak.

Nafarroako datuak | Eguneraketa: martxoak 24, 11:30ean

Herriz herriko datu ofizialik ez

Harrigarria bada ere, Nafarroako Osasun Departamentuak ez du gure inguruko herri eta zahar etxeetako daturik argitaratzen. Izan badaude kasu positiboak, baina herrika datu ofizialik ez. Hartara, ezin jakin zehazki zenbat pertsona diren gure herrietan Covid-19 birusarekin positibo eman dutenak, ospitaletan ingresatuak edo etxeko zaintzapean daudenak edota sendagiria hartu dutenak. Datuen komunikazioari dagokionez, gardenagoa da Euskal Autonomi Erkidegoan daramaten politika informatiboa.


UROLA KOSTAKO HITZA diruz laguntzen jarraituko du Azpeitiko Udalak

Atzo egindako udalbatzarrean Artzubia hiribidearen ondoko plazari Balentina Agirre Elorza izena jartzea erabakitzeaz gain, beste hainbat gai ere izan zituzten hizpide. Besteak beste, UROLA KOSTAKO HITZA, Uztarria Komunikazio Taldea eta Erlo Telebista diruz laguntzeaz aritu ziren.

Euskarazko hiru hedabideek hitzarmenak sinatuko dituzte udalarekin, EH Bilduren aldeko botoekin onartu zelako haiei diru-laguntza ematea. EAJ, berriz, abstenitu egin zen. Horrenbestez, Hitzak 27.000 euro jasoko ditu, 31.583,26 euro Uztarriak eta 6.000 euro Erlok.

Eneko Etxeberria alkateak esan zuenez, udalak “euskara sustatzea du oinarri”, eta hala izan du urteetan. “Egin den lanagatik da Azpeitia, ziurrenik, 5.000 biztanletik gorako herririk euskaldunena, eta ez da kasualitatea. Azpeitia euskararekin lotzen du edozeinek, baina hori ez da zerutik etorri; egin den lanaren emaitza da, eta komunikabide horiek ere lan asko egin dute. Horiei esker ere bada Azpeitia herri euskalduna”. Hedabideei “eraginkortasuna exijitu” behar zaiela esan zuen, “erronkak indartsuak” badakiten arren. Hala, diru-laguntzarekin “egiten duten lana aitortu” nahi dietela gaineratu zuen.

Aitor Gorrotxategi EAJren udal bozeramaileak azaldu zuen ez zutela hitzarmenaren aurka bozkatuko, baina “koherente” jokatuko zutela adierazi zuen, “aurrekontuetan ere abstenitu” egin zirelako: “Beti esaten dugu diru publikoa jasotzen duen orok kontrola izan behar duela, zuk [Etxeberriari zuzenduz] esan duzun bezala, efikazia eskatzeko. Urtean behin batzordean bildu behar genuke hedabide horien egitasmoen berri izateko, baina nola egiten dutena ez dugun ikusten, abstenitu egingo gara”.

Hainbat hobari

Bestalde, herrian egingo diren hainbat eraikuntzaren, instalazioren eta obraren gaineko zergetan hobariak eskaintzea aho batez onartu zuten udaleko bi alderdiek.

Batetik, IES Urola Ikastola Azkoitia-Azpeitia BHIren eraikina handitzeko egingo dituzten lanen gaineko zergari hobaria ezarriko diote; izan ere, dagoeneko jaso du ikastolak lanak egiteko baimena. Horrez gain, Erdikalea kaleko 17 eta 19 zenbakietako orubean etxeak eraikitzeko hobaria jasoko du Arrite SL enpresak. Eneko Etxeberria alkateak azaldu zuenez, Alde Zaharrean dagoelako jasoko du hobaria. “Gune horretan geldirik dauden etxebizitza sustapenak bultzatuko ditugu. Izan ere, hainbat lan geldirik daude azken urteetan”. Gainera, Ormola SL enpresa Azkoitiko Umansoro industrialdetik Azpeitiko Basarte industrialdera lekualdatuko denez, lantegi berria egokitzeko obretan hobaria jasoko du. Etxeberriak azaldu zuenez, enpresa “indartsua” da Ormola, eta “50 bat lanpostu” ekarriko ditu Azpeitira: “Horrek interes sozial handia du. Teknologia oso garatua erabiltzen du plastikozko moldeak egiteko, eta herriarentzat oso-oso garrantzitsua izango da”.


Urteko azken partidua, irabazita

Eskubaloian, Aloña Mendiko senior neskek 19-17 irabazi dute Eharialdea taldearen aurka. Hala, oñatiarrek urteko azken garaipena lortu dute eta urtarrilera arte ez dute txapelketako beste partidurik jokatuko.

Partidu ona

Ane Kortabarria, Aloñako entrenatzaileak, adierazi du partidu ona jokatu dutela eta aurkaria beraiek bezala, talde gaztea zela. Gainera, Anek aitortu du Aloñako neskak ondo aritu direla defentsan eta hori izan dela partidua irabaztearen gakoa.

Urteko azken partidua

Gaur arratsaldean, Zubikoan jokatutakoa urteko azken partidua izan da eta Aloña Mendiko neskek ez dute urtarrilera arte txapelketako partidurik jokatuko. Hala ere, Anek adierazi du, balitekela gabonetan lagunarteko partiduren bat jokatzea.


Argindarra % 7 igoko da apirilean, eta gasa % 5

Elektrizitatearen kostuan 1.700 milioi euro murriztea espero dute, banaketan, garraioan eta ordainketetan gehien bat.

Argindarraren tarifak % 7 gora egingo du apirilaren 1ean, Ministroen Kontseiluak gaur horrela erabaki ostean. Gobernuak kostuen murrizketa lortu nahi du, 1.700 milioi euro aurrezteraino, besteak beste banaketan, garraioan eta gaitasun ordainketagatik.

Jose Manuel Soria Espainiako Industria ministroak jakinarazi duenez, enpresa handientzat eta ertainentzat argindarra % 0,91 eta % 4,1 artean gora egingo du. Soriaren hitzetan, erreforma elektrikoa egin ez balitz, tarifa % 40 garestiagoa izango litzateke.

Murrizketa horren bidez, "bidezkoagoa eta orekatuagoa" den zerbitzua eskaini nahi dute.

Gasari dagokionez, Gobernuak % 5eko igoera aurreikusi du.


Baskonia bihar bertan egon daiteke jada final-laurdenetan

Gasteizko taldea sailkatuta egongo da gaur Bambergen kantxan irabazten badu eta Darussafakak eta Zalgirisek galtzen badute

CSKA Moskuren aurka lortutako garaipenak oso gertu utzi du Baskonia Euroligako final-laurdenetatik; horrenbeste, ezen bihar bertan sailka baitaiteke. Horretarako, ordea, gasteiztarrek irabazi egin behar diote gaur Bambergi, Alemanian, eta Zalgirisek eta Darussafakak galdu egin behar dute: lituaniarrek Anadolu Efes hartuko dute gaur, eta turkiarrek CSKA Moskuri egingo diote bisita bihar.

Jardunaldi honetan sailkatzeko aukeraren bat izateko, derrigorrean irabazi behar du Baskoniak Alemanian. Itxuraz, ez dirudi oso erronka zaila. Batetik, Bamberg baino koska bat gorago dago; sailkapenari erreparatu besterik ez dago: bosgarren da Baskonia, hamabost garaipenekin, eta 12. da Bamberg, sei gutxiagorekin. Bestetik, Bambergek ezer gutxi du jokoan, jada ez baitu sailkatzeko aukerarik. Hura ere bolada txarrean da, galdu egin baititu azken bost partidetatik lau. Gasteiztarrek, ordea, irabazi egin dituzte azken hirurak. Halere, adi egon beharko dute, Buesa Arenan sufritu egin baitzuten irabazteko (81-74).

Fresko behar luke Baskoniak, asteburuan ACBn atseden hartu ondoren. Bambergek, berriz, igande gauez berandu bukatu zituen bere ligako lanak. Andrea Trinchieri entrenatzaileak ezin izan zien bere jokalaririk onenei arnasik eman Bayernen aurkako derbiko porrotean (67-59). Janis Stresnielks antolatzailea min hartuta dago oraindik.


Iñaki Ugarteburu: "Koordinaziorako gune izateko jaio zen Osasun Sarea"

2016ko azaroan Bergaran osatu zen Osasun Sarearen inguruan berba egiteko izan da Goiena telebistako platoan Udaleko Kirol Zerbitzuko teknikari-buru Iñaki Ugarteburu. Osasun Sareaz gain, adinekoen erorikoak prebenitzeko tailerra eta haurren loditasuna ekiditeko ekimena ere izan ditu hizpide, besteak beste.


Santimamiñeko koba, betiko itxita

Gela nagusiak itxi egingo dituzte urtebetez, eta 2007tik aurrera atarteraino baino ezingo dira sartu bisitariak


Juan Vallejo: 'Aurreneko egunetik azkenera arte gogorra izan da'

Hercules Badian Union Glaziarrera eramango dituen hegazkina hartuko dute; Antartikatik Txileko kostaldera salto egiteko atea da, etxera itzultzeko bidaiaren hasiera.

Hotz ikaragarria

Abentura amaitu eta gero, erronka "aurreneko egunetik azkenera arte gogorra" izan dela adierazi du Vallejok, laguntza taldeak jakitera eman duenez. Hotz handia pasatu dutela goraipatu du euskal mendizaleak, -45 graduko tenperaturekin. "Hotz ikaragarria espero genuen, baina ez hainbeste", onartu du.

Helburua lortzeko 55 egun behar izan dituzte, izan ere, 8 egunetan ezin izan zuten kilometro bat bera ere aurrera egin, eta 14tan 100 kilometro baino gehiago egin zituzten. Errekorra urtarrilaren 3an lortu zuten: 180 kilometro. Maud Erreginaren Lurraldeko tontor ikusgarriren bat igo ez izana deitoratu du Vallejok, baina pozik amaitu dutela ziurtatu du.


Sansonarri-Poxta Zahar apustua dago

Astelehenean Santa Krutz elkartean hitzordua ipinita zegoen eta bertara agertu ziren Poxta Zahar elkarteko kideak, Sansonarrik On Biziren II. jairako luzatu zion desafioari baiezkoa erantzuteko.

Baiezkoa mahai gainean, probaren xehetasunak zehazten hasi ziren. Irailaren 22an emakumezko eta gizonezko bi talde elkarren lehian arituko dira, eta probak hamar izango dira denera: txingak, ingudea, toka, korrika, sagar biltzea, trontza, zaku proba, giza proba, lokotxak eta harri jasotzea.

Sansonarri-Poxta Zahar arteko desafioan, On Bizik parte hartzaile guztiei Santa Krutz elkartean bazkaria egiteko beharrezko guztia eskainiko die. Bazkaria urriaren 6an egingo dute, eta desafioan galtzaile denak irabazleari prestatu beharko dio jana.


Festa izanen da bihar Artikutzan, udako jaien zikloa ixteko

Ohitura haundia dago Goizuetan, bertara joateko, San Agustin eguna ospatzera. Pilota partiduak, bertsolariak, herri kirolak... izanen dira.

Udako azkeneko festa eguna izanen da biharkoa, goizuetarrentzat. Artikutza auzoan, San Agustin eguna ospatuta, udako jaien zikloa itxiko dute. Baina ederki ospatuko dute, bertara joaten baitira denak, eta hutsik geratzen da Goizueta.

Meza izanen dute aurrena, eta nahiago duenak, hitzaldia ere bai, eskuz pasaka pilota modalitateari buruz. Joku bereziaren erakustaldia izanen da segidan, frontoian, eta esku pilota partidua ere bai. Bazkalostean, Beñat Gaztelumendi eta Jon Martin ariko dira bertsotan, eta aizkolari eta harrijasotzaileak frontoian lanean. Dantzaldia ere izanen da, Joxe Mendizabalekin.

ARTIKUTZAN, bihar

11:00 Meza. Egi Eder otxotearekin.

11:00 Eskuz pasaka modalitateari buruzko hitzaldia, Beko Etxen.

11:30 Eskuz pasaka partidua, eta esku pilota partidua.

11:30 Artikutzako ur satorraren egoeraz hitzaldia, J. Gonzalez, Beko Etxen.

16:00 Bertso saioa: Beñat Gaztelumendi eta Jon Martin.

18:00 Herri kirolak:

Aizkolariak: Donato Larretxea-Felix Etxeberria/Aitzol Atutxa-Ugaitz Artola.

Harrijasotzaileak: Izeta II/Landarbide.

20:00 Dantzaldia, Joxe Mendizabalekin.

*08:00etan irekiko da Artikutza


Janari mexikarra, bihar

Janari mexikarra nola prestatu ikasteko aukera izango da bihar. Zilegi Eskolen barruan antolatu dute saioa. Zipotzan izango da 09:30etatik 11:30etara. Ekainaren 15ean, berriz, espeleologia irteera antolatu dute. 09:00etan abiatuko dira Hernaniko AEKtik. Ekintzetan izena emateko: zilegieskola@aek.org edo 607 610 687.


Altsasuko haurren astearte inauteria


Lauburu Mahala, urtea ongi bukatzera

Urteko azken jardunaldia gainean dugu, Jubenilen Ohorezko Mailaren kategoriako txapelketaren liga erdia beteko duena. LABURU IBARRA MAHALA-k Castro Urdiales taldearen bisita jasoko du larunbatean; arratsaldeko 18:30ean izango da Ibarrako Belabieta kiroldegian.

Ibarrako taldeak aurreko jardunaldian jasandako porrota gainditu beharko du eta lanean jarraitu astez-aste, norbanakoen eta taldearen aurreratze prozesuan.

Gainera, kontuan hartu behar da, Castro Urdiales taldea hirugarren sailkatua dela, Lauburu Ibarra Mahalatik hiru puntura, eta Ibarrara garaipenaren bila etorriko direla; garaipenak lehenbiziko hiru postuetako lehian sartuko lituzkela jakinda.

Ziur gaude, aste guztian zehar gorputz teknikoak eta jokalariak egindako lanaren ostean, animoa berreskuratu izango dutela eta Castrokoen aurrean guztia emateko prest aterako direla.

LAUBURU ALDAZ KLINIKA, 1go Mailak, asteburu honetan The Nest Zerbezeria-Hirukide Ikastetxea taldearen aurrean jokatuko du, txapelketa honetan ikusiko diren hainbat derbietako batean. Urtea txapelketaren goiko aldean finkatuko dituen beste garaipen batekin ixteko asmoarekin aterako dira gureak.

Azkenik, LAUBURU K.E. IBARRA, kadeteak, atzeratu behar izan zuten partida aurreko larunbatean jolastu eta irabazi ondoren, larunbat honetan 13:00etan Anoeta Herri ikastola liderra jasoko dute Belabieta kiroldegian; talde hau garaiezina da oraingoz, beraz, aukera bikaina izango da gazte ibartarrentzat, urtea garaipen batekin amaitzeko.


Confebaskek kezkatuta ikusiko luke Kataluniako egoera Euskadin

Roberto Larrañaga presidentearen ustez, eztabaida independentistak "kezka eragiten du ezegonkortasuna sortzen badu"; izan ere, Katalunian "gizartea zatitu" duela uste du.

Roberto Larrañaga Confebasken presidenteak esan du eztabaida independentistak "kezka" eragiten duela "ezegonkortasuna eraginez gero", eta, hori dela eta, Euskadin Katalunian gertatzen ari den gauza bera gertatzeak kezkatu egingo lukeela adierazi du, han "gizartea zatitu" duelakoan.

EAEko patronaleko presidenteak Radio Euskadin egindako elkarrizketa batean azaldu duenez, Kataluniako hauteskundeen emaitzek baieztatu egiten dituzte "inkestak", eta, ondorioz, "ez gaituzte ez lasaitu ez urduritu".

"Eztabaida politikoarekiko eta herritarrek hautetsontzietan erakutsitako borondatearekiko errespetua" azpimarratu ostean, "bi bloke oso desberdin" daudela esan du, eta orain "politikaren txanda" dela, "egonkortasuna lortzeko eta gizartearen zatiketa saihestuko duen adostasuna bilatzeko".

Larrañagaren esanetan, Confebask "askotarikoa" da, eta, beraz, "iritzi desberdinak" daude bertan Kataluniako egoeraren inguruan, baina garrantzitsuena "egonkortasuna" dela berretsi du.

Hori horrela, eztabaida independentistak "ezegonkortasuna sortzen badu kezkatzen" duela adierazi du.

Eragin ekonomikoari dagokionez, euskal patronalaren presidenteak uste du "eragina" izan dezakeela, eta dagoeneko ikusi dela "arrisku sarian", adibidez.


Amurrioko Udalan urriaren 12a eta abenduaren 6a jai egunak izango dira alderdi popularrak eskatu zuen bezala

Epaileak arrazoia eman die PPkoei eta egun horiek lanegunak izan daitezen Udalak onartutako dekretua desagerrarazi du.

Santiago Abascal, Aiaraldeko alderdi popularreko presidenteak eta Montserrat Canive zinegotziak, bere poztasuna adierazi dute epaileak udalak onartutako dekretua “judizialki baliogabetua” gelditu delako. Gasteizko bigarren administrazio auzitegiko epaileak hartutako erabakiaren aurka epaitegira jo dezakete oraindik udalekoek.

Aipatutako dekretu hau, Pablo Isasik, Amurrioko alkateak, korporazioko idazkariarekin batera, orain dela urte bat, 2009ko uztailean sinatu zuen. Halaber, popularrek ondoeza adierazi dute dekretua haien zinegotziak eskatuta ez zelako deuseztatu eta udalekoek aurretik erabaki hau ilegala zela omen zekitelako.


Maileguen hazkundeak Laboral Kutxaren irabaziak igoarazi ditu

67 milioi euroren mozkinak lortu ditu lehen seihilekoan, %12 gehiago. Etxea erosteko eta kontsumorako kredituak nabarmen hazi dira. Enpresentzako finantzaketak ere gora egin du.

Laboral Kutxak jarduera handiagoa izan du aurtengo lehen seihilekoan aurrekoan baino bere zeregin nagusian: dirua mailegatzea. Etxeen salmenta suspertzen ari dela begien bistakoa da bankuek ematen dituzten kreditu kopuruei begira, eta Laboral Kutxaren kasuan datua argigarria da: iazko ekainarekin alderatuta %58 handitu ditu etxeentzako kredituak.

Baina, etxe merkatutik at, kontsumoa gora doa, era berean, eta urtebeteko konparazioan %28 gehitu dira Laboral Kutxak eman dituen kontsumorako kredituak ere. Dirua mailegatzeko jarduera nagusitik tira egin du, halaber, enpresa ehunak. Enpresa jarduera ere gora doa, ekonomiaren hobekuntzarekin batera, eta Mondragon taldeko finantza erakundeak %19 handitu du enpresen finantzaketa azken urtean.

Horiek horrela, eta nahiz eta Laboral Kutxako agintariek interes tasa baxuek "diru sarrera esanguratsuak oztopatzen" dutela esan, finantza erakundeak 67 milioi euroko irabazi garbia lortu du 2015eko lehen seihilekoan, aurreko urteko epe berean baino %12 gehiago. Aurreko urtean baino hornidura gutxiago egin beharrak ere lagundu du emaitza hazkunde horretan, Laboral Kutxak berak onartu duenez.

Likidezia eta berankortasuna

Entitateak likidezia posizio "bikaina" duela dio, "inbertsio politika orekatuen eta bezeroen aurrezki saldoak handitzearen ondorioz". Bezeroen gordailuen gaineko kredituen ratioa (Loan To Deposits) % 91,7koa da; txikizkako merkatuan diharduten sektoreko entitateen batez bestekoa, berriz, %115ekoa da.

Berankortasun tasak beherako bideari eutsi dio, eta % 8,22koa da, sektorearen batez bestekoa baino apalagoa; 2015eko maiatzean %11,48koa zen batez besteko hori. Horrez gain, Laboral Kutxak "kaudimen maila altua" izaten jarraitzen du. Horrela, Common Equitiy Tier 1 (CET1) ratioa % 13,78koa da, 2015eko martxoko datuen arabera.

Aurrezkiak eta kredituak

Bezeroei emandako kreditu osoa, hornikuntzak aintzat hartu gabe, 14.017 milioi eurokoa da. Saldoek beherako bidean jarraitzen dute, baina abiadura motelagoan, urtetik urtera % 4,8ko beherakada izan baitute. Aurreko epealdi berberarekin alderatuta, seihileko honetan familientzako hipoteka kredituak %58 handitu dira, eta kontsumo kredituak, %28,5. Joera bera islatzen da enpresentzako finantzaketan, kreditu berrien bolumena %19 hazi baita 2014ko epe beraren aldean.

Emaitzak

Interes tasak minimo historikoetan daudela gogoratzen du Laboral Kutxak, eta emaitzetan eragin duela, "banku-negozio tipikoaren marjinetan eragin handia duen aldetik". Bestalde, eta kreditu berriaren bilakaera "oso positiboa" izaten ari den arren, kreditu zorroaren erorketa "ez da formalizazio berriekin konpentsatu". Banku negozioarentzat "agertoki konplexua den arren", Laboral Kutxak 163,02 milioi euroren sarrerak izan ditu lehen seihilekoan. "Komisioen, dibidenduen eta beste finantza eragiketa batzuen sarrerek konpentsatu dute neurri batean interes tasak txikitu izana. Horiek %6,9ko hazkundea izan dute, aurreko ekitaldiko epealdi berarekin alderatuta, eta 82,45 milioi eurorenak dira. Halere, marjina gordina 245,47 milioi eurokoa izan da, aurreko urtekoa baino %8,8 txikiagoa. Kostuei eutsi izanak administrazio eta amortizazio gastuetan eragin du, eta, ondorioz, % 0,6 txikitu ahal izan dira gastuok.

Kreditu zorroaren kalitatearen bilakaera onak hornikuntzetarako eta saneamendurako zuzkidura beharrak txikitzea ekarri du, bestalde. Hala, 40,14 milioi eurorenak dira, eta %40,7ko murrizketa izan dute aurreko ekitaldiarekiko. Horniduretarako eta saneamenduetarako zuzkidurak egin ondoren, zerga aurreko emaitza 73,23 milioi eurokoa da, aurreko ekitaldikoa baino %6,8 handiagoa. Azkenik, zerga ondorengo emaitza bateratua 66,96 milioi eurokoa izan da, aurreko ekitaldikoa baino %12 handiagoa.

Aseguruen negozioa

Lehen seihilekoan, aseguruen negozioak 15,4 milioi euroko emaitza eman dio Laboral Kutxa taldeari, aurreko urteko epealdi berean baino % 2,6 gehiago. Emaitza horiek lortzeko arrazoi nagusiak hauek dira: "Automobilen alorra suspertu izana, etxe eta bizitza alorretan produkzioa handitu izana, hobekuntzak egiten jarraitu izana bai zorroaren atxikipenean bai ezbehar tasan, eta efizientzia eta produktibitatea hobetzeko martxan jarritako ekintzek ondoriozko emaitzak, ekintza horiek kostuak txikitzea ekarri baitute".


Urduñako 18. Gazte Egunaren BIDEOKLIPA

Atzekabe taldea arduratu da Urduñako Gazte Egunaren 18. edizioko abestia egiteaz.


Europako onenen artean saritu dute Goiena Paperaren Fagorren itxieraren azala

Egunkarien alorreko Oscar sariak bezala ezagun diren European Newspaper Awards sariketan Fagor Etxetresnen itxierari buruzko azal berezia saritu dute. Iñaki Iturbe bergararra da Goienako diseinu arduraduna eta harena da lana.

European Newspaper Awards sariketan saria jaso du Egubakoitzeko Goiena paperaren 570. zenbakiko azalak. Sariketa Alemaniako Office for Newspaper Design-ek antolatzen du.

Europa osoko ehunka hedabidek hartzen du parte. Sariketak hogeita hamarretik gora kategoria ditu eta Goiena Paperak toki-hedabideetan 30.000 alez azpiko hedapenaren sailean eskuratu du saria.

Azal hau da Fagor Etxetresnak kooperatiba hartzekodunen konkurtsoaren aurrekoan sartu zenekoa. Langileen iritziak jasotzen dira, eta, iritzien tonuarekin bat, azalaren kolorea beltza da.

Goienak (lehen, Goienkariarekin) irabazi izan ditu sariak Newspaper Awards sariketan lehenago ere. Sari nagusia 2003an jaso zuen, "ondoen diseinatutako tokiko agerkaria Europan" sailean, hain zuzen.


Presoen eskubideak aldarrikatu dituzte ehunka lagunek

Sare dinamikak deituta, euskal presoen, iheslarien eta deportatuen eskubideen aldeko urteko azken manifestazioa egin zuten joan zen igandean, urtarrilaren 31n. Ehunka lagunek hartu zuten parte herriko kaleetan zehar egin zuten mobilizazioan, eta hilaren 13an Bilbon egingo duten manifestazio nazionalera joateko deia egin zuten. Autobusa aterako da herritik, eta dagoeneko eman daiteke izena. (Argazkia: Azpeitiko Sare)


Zierbena eta Orion ibiliko da 'Kresala' arrantzan

Saioko aurkezpenak Nerbioi ibaiaren aurrean egingo dira, Bilbo hirian.

Aste honetako ''Kresala'' saioa Zierbenako portutik arrantza egitera aterako da bisigu, legatz eta txitxarroen bila. Orioko uretan, bestalde, lanpernak harrapatuko dituzte, arroketako arrantzan aditua den itsas gizon batekin, Jabi Jimenorekin. Horrez gain, surf entrenatzaile titulua lortzeko frogen lekuko izan dira Orion eta Zarautzen. Eta amaitzeko, asteroko Kresala Arrauna sailak Orioko Arraunketa Elkarteari eskainitako bigarren atala emitituko da.

Pedro Garcia Larraganek Nerbio ibaiaren aurrean egingo ditu erreportajeen aurkezpenak, Bilboko hirian, igandean 11:40ean ETB-2n.


Iskiza-Disnaval txapelketa larunbatean Olaztin

Olaztiko Erburua kiroldegiak Iskiza-Disnaval gimnasia erritmiko txapelketa hartuko du bihar, maiatzaren 22an, larunbatean, 16:00etatik aurrera. Nafarroako eta Gasteizko gimnasia erritmikoko 10 klubek hartuko dute parte, Sakanako Iskiza taldeak kasu. Gimnasten lan, koreografia eta mugimenduez gozatzeko primerako aukera dago bihar Olaztin, arratsalde pasa polita egiteko aitzakia bikaina. Bestalde, larunbatean Mendillorrin aritu ziren Iskizakoak, Nafarroa mailako txapelketa batean. Bi talde aurkeztu zituzten sakandarrek: kimuena, 5 pilotarekin aritu zena, eta haurren mailakoa, 5 sokekin aritu zena. Bi taldeak oso ongi aritu ziren: kimuak bigarrenak sailkatu ziren eta haurrak lehenengoak. Zorionak!


Turkiako sindikatuek greba deitu dute, protestak babesteko

Anonymous pirata informatikoen taldeak Erdogan Turkiako lehen ministroaren webguneari eraso dio, eta zerbitzaritik datu konprometituak lortu ditu.

Turkiako bi federazio sindikalek eta bi eskola profesionalek gaur greba egiteko deia egin dute, protestak babesteko. Gaur goizaldean, liskar handiak izan dira manifestari eta polizien artean Ankaran, Istanbulen, Tuncelin eta Hatayn.

Milaka pertsonak lanuzteak egingo dituzte Gobernuari manifestariak errespeta ditzala eskatzeko. Protestek Recep Tayyib Erdogan lehen ministroaren eredu autoritarioaren aldaketa eskatzen dute.

Greba honakoek deitzen dute: Langile Publikoen Sindikatuen Konfederazioa (KESK), Langile Iraultzaileen Sindikatuen Konfederazioa, Turkiako Medikuen Eskola Ofiziala (TTB) eta Ingeniarien eta Arkitektoen Eskola Publikoen Batasuna (TMMOB).

Eragile horiek Gobernuak Istanbuleko Gezi parkea babestu dezala eskatu dute.

(Turkiako poliziek piperbeltz gas granadak botatzen istiluetako batean. Argazkia: EFE.)

Greba deitu dutenek, gainera, manifestarien kontra piperbeltz gasik gehiago ez erabiltzea eta ekintza polizial bortitzenen arduradunak kargutik kentzea eskatu dute.

Horrekin batera, protestetan atxilotutako milaka manifestariak askatzea eta plaza historikoetan batzarrak egiteko debekua kentzea exijitu dute.

24 pertsona atxilotuta, Interneten "istiluak sustatzeagatik"

Turkiako Poliziak 24 pertsona atxilotu ditu bart Esmirna hirian sare sozialen bidez "liskarrak sustatzea eta propaganda egitea" leporatuta.

(Istiluetan milaka manifestari atxilotu ditu Poliziak. Argazkia: EFE.)

Ali Engin Esmirna probintziako Herriko Alderdi Errepublikanoaren (CHP) buruzagiak Gezi parkeko manifestazioen aldeko txioak bidaltzeagatik atxilotu dituztenei buruz hitz egin du agintariekin.

Dena dela, horien senideetako batzuek baieztatu dutenez, atxilotuek ez dute inoiz Facebookeko zein Twittereko konturik izan.

Erdoganen webgunearen kontrako erasoa

Anonymous pirata informatikoen taldeak Erdogan Turkiako lehen ministroaren webguneari eraso dio: www.basbakanlik.gov.tr.

Ehackingnews eraso informatikoei buruzko webgunearen arabera, Anonymouseko piratek eta Siriako Armada Elektronikoak lehen ministroaren webguneari eraso diote, eta hainbat datu konprometitu lortu dituzte zerbitzaritik.

Anonymousek Istanbulen hasi ziren protestak "historia garaikideko altxamendurik zintzoenetarikoak" direla esan du komunikatu baten bidez.


Antxon Lekarozek urrezko domina lortu du Espainiako Kopan, Huelvan

Antxon Lekaroz, Huelvako podioan

Antxon Lekaroz Ama Guadalupekoa Taldeko judokak urrezko domina lortu zuen asteburuan Punta Umbrian (Huelva, Andaluzia) jokatutako kadeteen Espainiako Kopako proban, -60 kiloetako pisuan. Finala, Jose Luis Aguilar Andaluziako ordezkariaren kontra irabazi zuen hondarribiarrak, ippon batekin. Huelvako garaipenaren ondoren, 90 puntu batu ditu dagoeneko Lekarozek, eta bere pisuko rankinean bosgarren jarri da.

Lekarozekin batera, Aitor Goikoetxea (-50 kilo) eta Aritz Garcia (-73 kilo) lehiatu ziren Amaren kimonoarekin. Goikoetxea bosgarren geratu zen eta rankinerako lehen puntuak pilatu ditu, hiru garaipen eta bi borrokarekin. Garciak lehen borroka irabazi eta bigarrena galdu zuen, eta repeskan ezin izan zuen aurrera egin.


Enplegua sustatzea eta hiri eraldaketan sakontzea, Zornotzako EAJren zutarriak

Zornotzako EAJk ‘Amorebieta-Etxano Hazi Erazi’ hauteskunde programa aurkeztu du. Herritarren beharrizanak jaso ostean osatutako programa dela adierazi dute; horretarako hainbat bitarteko erabili dituzte, partaidetza foroak, esaterako. Herritarren 320 ekarpen ere jaso dituzte.

Prozesu horren ostean “gauzak argi ditugu” azaldu du Andoni Agirrebeitia alkategaiak eta legegintzaldirako zutarri nagusiak azaldu ditu: Enplegua sustatzea eta Zornotzan azken urteetan izandako hiri eraldaketaren bidean jarraitzea: “Herritarrek euren lan egoera hobetzeko ekintzak eskatzen dituzte. Era berean, oso ondo baloratzen dute azken urteetan aurrera eramandako hiri eraldatzea eta bide horretan jarraitu dezagun nahi dute, azpiegiturak hobetuz, zerbitzuak zabalduz eta oinezkoendako atseginagoa den herria bermatuz”. Hori guztia 10 lan ildotan jaso dute.

Enplegua sustatzeko enplegu eta sustapen ekonomikorako bulegoa sortuko dute, zerbitzu integral eta pertsonalizatua eskainiko liekena langabetuei zein lana dutenei. Herriko enpresentzako pizgarri neurriak ere ezarriko lituzkete.

Bigarren zutarria Zornotzan azken urteetan izandako hiri eraldaketaren bidean jarraitzea da. Bide horretan hainbat azpiegitura berri egiteko asmoa azaldu dute; esaterako, kirol arloan, Betarraganen erabilera anitzeko kiroldegi berria egiteko asmoa dute; Urgozo deituko litzateke eta Ixerbekoakoa ordezkatuko luke: “Zornotzak XXI. mendeko kiroldegia behar du”.

Komertzioari eta ostalaritzari dagokionez, sektore turistikoa indartzen jarraituko dutela adierazi du “gizartearen eta ekonomiaren garapenarako traktorea” delako. Herritarrei zuzendutako zerbitzuak ere handitu gura dituzte, batez ere, “eremu soziosanitarioan”, bai Nafarroan Zentroan eta bai anbulatorio berrian. “Zornotza erreferentea da zerbitzu sozialei dagokionez eta horrela izaten jarraitu gura dugu”. Familien beharrizanak aintzat hartuta, besteak beste, Zubiondo eta Nafarroa inguruan estalitako jolas gune bat egiteko asmoa dute.

Kultura, oinezkoak, auzoak eta euskara

Kulturari lotutako asmoei dagokionez, kultura “gastua barik inbertsioa da”, da EAJren filosofia. Eremu horretan Zelaieta Zentroak eskaintzen duen zerbitzua azpimarratu ditu eta haren ondoan egiteko asmoa duten Musika Eskola ere aipatu du.

Mugikortasunari dagokionez, esaterako, oinezkoentzako ibilbide berri bat egingo lukete Zornotza herrigunetik Autzaganera. Oro har, EAJk oinezkoentzako “herri atseginagoa” bermatu gura duela adierazi du eta Kaitana inguruko eraldaketa jarri du adibide moduan: “Eraldatze espektakularra da, Zornotzako hedatze prozesu berriari buruz ari gara”. Zornotzako auzoak ere izan ditu hizpide Agirrebeitiak. Ogenbarrena, Ixerbekoa, Jauregizahar, Gane, Astepe eta San Miguelen, besteak beste, hobekuntzak egin gura dituzte. Azkenik, euskararen erabilera bultzatzeko eta herriko historia eta ondarea ezagutarazteko planak abiarazteko asmoa ere erakutsi du.


Ospitaleko sudur gorrien alde ‘pintxopoteatuko’ dute gaur

Batez ere, Donostiako Ospitaleko pediatrian aritzen da Algaraklown

Hondarribiko Kirol kaiko lau establezimendutan (Rodeo Burguer, Basque taberna, Curry Verde eta Casa Santamaria), Algaraklownen aldeko pintxo pote solidarioa antolatu dute gaur arratsalderako. 19:00etan hasiko da ekitaldia, eta Large & GorkaBeat DJak girotuko du. Helburua, ospitaleko pailazoentzako dirua biltzea, algaraterapia egiten jarrai dezaten.

Zortzi pailazok osatzen dute Algaraklown, eta batez ere Donostiako Ospitalean jarduten dute, pediatriako solairuan. Bertan ingresatzen dituzten haurren ospitaleratzea ahalik eta eramangarrien egiten saiatzen dira jokoen eta umorearen bide: “Esparru emozionalean eta psikologikoan lan egiten dugu. Umorearen, alaitasunaren eta samurtasunaren bidez, ospitalean edo egoitzan dagoen pertsonaren eta bere eguneroko bizitzaren arteko barne harmonia berreskuratzea dugu helburu”.

Duela bi urtetik, ebakuntza gelaraino laguntzen dituzte haurrak, ebakuntzaren aurreko eta geroko tentsioak baretzeko. Eta, txikiekin ez ezik, nagusiekin ere lan egiten du Algaraklownek, zaharren egoitzetako egoiliarren bizi kalitatea hobetzea helburu.

Ospitaleko pailazoek erantsi dutenez, umorea egiten dute, baina ez helburu bezala: “Gure lanak ohiko pailazoaren ezaugarri guztiak ditu, baina ez du umorea helburu. Aitzitik, umorea tresna da, ospitalean edo egoitzetan dauden pertsonei, edozein adinekoak izanik, energia psikikoa emango diena”.


Asteazken

Santuko mezak

Asteazken Santuko mezak izango dira gaur. San Joan Bataiatzailearen eta San Joan Langilearen parrokietan, 19:30etan eta Ereñotzuko San Antonio parrokian, 19:00etan.


"Lehenbizi, birziklatu %80"

Hondakinak erre ordez birziklapen tasak hobetzeko eskatu diote ehunka lagunek Gipuzkoako Foru Aldundiari Donostian. Medikuak eta irakasleak ere kexatu dira Zubietan egin nahi duten errauste plantagatik.

Indarrak birziklapenean jartzea, eta ez hondakinak zuzenean erretzea; horixe eskatu diote gaur arratsaldean ehunka lagunek Gipuzkoako Foru Aldundiari, Errausketaren Aurkako Mugimenduak Donostian antolatutako manifestazioan. Antolatzaileek gogora ekarri dutenez, diputazioak Zubietako erraustegia eraikitzeko asmoa iragarri zuenetik hamasei urte igaro dira; orduan, Gipuzkoako birziklatze tasa %20koa zen. Erraustegirik nahi ez zuten herritar eta udalek, ordea, gaikako bilketa sistemak jarri zituzten martxan. «Dagoeneko jakin badakigu %80ko birziklatze tasa lortzea posible dela, horretarako bitartekoak jarri eta borondatea izanez gero. Gipuzkoako Foru Aldundiari hori eskatzen diogu: lehenbizi, lortu %80 [birziklatzea], eta gero ikusiko dugu zer egin geratzen denarekin, baina ez alderantziz».

Manifestazioaren amaieran, Osasuna eta Errausketa ikerketa taldeko sendagileek eta Garaikoetxea-Landaberriko irakasleek ere hartu dute hitza. Azken hori erraustegia eraikitzen ari diren lekutik «500 metrora» dago, salatu dutenez: «Nitrogeno oxidoak, karbono monoxidoak, metanoa, dioxinak... arnastuko ditugu. Gainera, goi tentsioko lineak eraikiko dira gure ikastetxetik hurbil. Eremu kutsatu batean dagoen ikastetxe bat onartu behar al dugu?». Mediku taldeak ere nabarmendu du erraustegiek osasun arazoak sortzen dituztela inguruko gizartean: «Malformazioak, erditze goiztiarrak, abortuak, gaixotasun kardiobaskularrak, arnasbideetakoak eta hainbat minbizi». Bizkaiko Zabalgarbi erraustegiaren inguruko landaredian ere antzeman dute artsenikoaren maila igo dela, eta, Errausketaren Aurkako Mugimenduak gogora ekarri duenez, Europako Parlamentuak erabaki berri du errauste plantei diru laguntzak kentzea. «Interes politikoen gainetik» herritarren osasuna lehenesteko eskatu diete agintariei.

Epaiketa, apirilean

Gipuzkoako Foru Aldundiak, ordea, irmo eusten dio errauste planta eraikitzeko asmoari. Areago: hura geldiarazten saiatu zen aurreko foru gobernuaren aurka auzitara jo du. Ondorioz, apirilaren 14rako epaiketara deitu dituzte Ainhoa Intxaurrandieta Gipuzkoako Hondakinen Kudeaketa partzuergoko presidente ohia eta Iñaki Errazkin Ingurumen diputatu ohia. Manifestazioan babesa adierazi diete biei.


Ibarbi sagarra ezagutzeko bisita egingo dute Errezilen

Ibarbi sagarraren ibilbideko iazko irudia. (Nerea Uranga)

Sagar bilketaren garaia iritsi dela eta, Urola Gustagarrik, Errezilgo Ibarbi Sagarren Elkarteak eta Landaola Gipuzkoako landa garapen elkarteen federazioak Ibarbi sagarraren ibilbidea ezagutzeko bisita gidatu berezia prestatu dute larunbaterako. Antolatzaileen arabera, “esperientzia ahaztezina” izango da asteburuko egitasmoa, han parte hartzen duten herritarrek zelai, sagasti eta baserriez inguratuta dagoen “paisaia paregabea” zeharkatuko dutelako eta herriaren ikur den fruta gertutik ezagutzeko parada izango dutelako. Izan ere, naturaz gozatzen duten bitartean, Ibarbi sagarraren ezaugarriak eta haren ekoizpena ikasteko aukera izango dute.

Larunbatean, 11:00etan abiatuko dira bisitariak Errezilgo plazatik, eta bi ordu inguruko bisita gidatua egingo dute. Bidean zehar, gainera, garai batean eta egun sagarra biltzeko erabili izan diren tresnen inguruko azalpenak emango dituzte, eta horiek probatzeko aukera ere izango dute. Era berean, Errezil sagarrarekin egindako jakiak dastatuko dituzte.

Bisita gidatuaren antolatzaileen esanetan, familian eta lagunartean egiteko jarduera aproposa izango da larunbatekoa, eta Errezil eta inguruetan eguna pasatzeko “aitzakia” ere izango da. Bisita gidatuan parte hartzeko sarrerak salgai jarri dituzte antolatzaileek, eta hiru eurotan eros daitezke Borondegi tabernan eta Errezilgo dendan. Egitasmoaren inguruko informazioa lortu edo harako txartelak erreserbatu nahi dituztenek, berriz, i-loiola@urolaturismo.eus helbidera idatzi edo 943-15 18 78 telefono zenbakira deitu dezakete.

Sagar-uzta oparoa

Joan den astean hasi ziren lehen baserritarrak aurtengo sagar-uzta jasotzen, Ibarbi Sagarra taldeko Joxerra Agirrek adierazi duenez. Haren esanetan, zuhaitzetik erortzen den aurreneko sagarra “elbarria” izan ohi da, eta sagarrondoaren lehen fruituak muztioa egiteko erabiltzen dituztela adierazi du: “Zuhaitzetik lurrera erortzen diren lehen sagarrak berdeagoak izan ohi dira, eta horiek jasotzen hasi gara lehenik eta behin; muztioa egingo dugu haiekin”. Agirreren esanetan, zenbait baserritar lurrera eroritako sagarrak ez ezik, zuhaitzeko sagarrak jasotzen ere hasi dira dagoeneko.

Aurtengo uztaz galdetuta, Agirrek dio “sagar urte ona” izango dela aurtengoa. Iazkoa urte “txarra” izan zela adierazi du Agirrek, eta aurten, joan den denboraldian baino ale gehiago izango direla. Hain zuzen ere, Agirrek dio “negu guztirako sagarra” izango dutela aurten, eta beharbada udaberrira arte ere gelditu litezkeela sagar ale batzuk; beti ere, haiek ondo mantentzea lortzen badute: “Sagar mota honek badu berezko gaitasuna mantentzeko, eta guk sagarrak kontserbatzeko modua topatzen badugu, baliteke Gabonak ondoren ere oraindik sagarrak izatea, aurten kopuru aldetik urte oparoa izango baita”. Ildo horretatik, Agirrek dio sagar asko izatea ekoizleentzat “onuragarria” izango dela, baina litekeena dela alearen prezioa apur bat baxuagoa izatea ale kopuru altua dela eta. Halere, Agirrek dio iazko prezioa “mantentzen” saiatuko direla ekoizleengan ahalik eta eragin txikiena izan dezan horrek.

2019. urtea sagar kopuru aldetik oparoa izango bada ere, Agirrek dio orain arte bildutako aleen tamaina ez dela espero bezain ona: “Sagar asko egon ohi den garaian, alea gutxiago hazten da”, azaldu du. Sagarraren tamaina txikiaren beste eragile nagusia euri gutxi egin izana ere izan daitekeela azaldu du Agirrek, haren esanetan, ur gutxirekin fruitua ez baita behar bezainbeste hazten. Dena den, Errezilgo Ibarbi Sagarra elkarteko kideak dioenez, “denetik” dago aurtengo uztan.


Organo kontzertua eskainiko da zapatuan Loiun

Diego de Amezua elkarteak Organo Jaialdia antolatu du hamargarren aldiz, eta kontzertuak eskainiko dituzte Bizkaiko zenbait herritan. Txorierrira ere etorriko dira, Loiura hain zuzen ere. Jose Luis Echechipíak kontzertua eskainiko du azaroaren 28an, zapatuan, 12:30ean, San Pedro elizan. Besteak beste, Scheidemann, Sebastian Bach eta Miguel Echevesteren piezak joko ditu.


Ultrakomunikazioa

Doinua: Igaran egun batez

Aro digitala gaur

gorenean dago

komunikazioa

aldatuz zeharo.

Ultrakomunikatuz

gero ta gehiago,

elkar ulertzen dugu

geroz gutxiago.


Plastikoen iraultza

Bortzirietako eta Baztango emakume ugari bezala, gure amatxi Lapurdin aritu zen neskato lanetan gaztaroan, Donibane Lohizunen eta Ziburun. 1950eko hamarkada zen, frankismopean zen Hego Euskal Herria. Eta lehen aldiz galdegin nionean Ipar Euskal Herrira joatean zer berri atzeman zuen, harriturik gelditu nintzen erantzunarekin. Nire irudimenak espero zituen aldaketa sozialak, emakumeen janzkera eta orrazkera ezberdinak, bertzelako ohiturak edota tramankulu teknologiko aurreraturen bat. Baina ez, amatxik eman zidan erantzuna hori baino sinpleagoa zen, itxuraz: pixka bat pentsatu eta gero, «plastikozko poltsak» bota zidan, bertzerik ez. Bai, jaun-andere eta ez-definituok: plastikozko poltsak.

Orain, altxatu begiak egunkari-paper edo artikulu hau irakurtzen ari zaren dena delako gailu elektronikoko pantailatik, eta egin ezazu inguruan ikusten duzun guziaren inbentarioa: zerk dauka plastikoa, eta zerk ez? Nik oraintxe ditut ordenagailua bera, jan berri dudan jogurtaren potea, ileko goma bat eskumuturrean, irratia eta bere kablea, supizteko bat, ordularia, zakar kubo bat, esne tetrabrik bat, sakelako telefonoa, olio botila bat, gatz poltsa bat, bi tuper bai, sukaldean nago, auskalo soinean daramadan arropak zenbat plastiko duen... Eta eskerrak bizi naizen etxea hagitz zaharra den, eta apenas dagoen plastikodun altzaririk.

Itsasoa (ia plastikoa idatzi dut) plastikoz beterik dagoela diote zientzialariek. Eta sinetsi egiten diet; zerrendatu dituzun, kasu egin badidazu, eta ditudan gauza gehienek dutelako iraungipen data bat; (programatuta) hautsiko direlako, edo zakarretara (onenean edukiontzi horira) botako dituzulako barnean dutena erabili bezain laster. Kosta egiten zait irudikatzea nola bizi ziren horiek guziak gabe. Baina are gehiago kostatzen zait ulertzea nola lortu dugun itsasoa plastiko bilakatzea 60 urte exkaxetan.


'Euskara eta foru paktismoa'

Iritzi emailearen arabera, "txanpon beraren bi aldeak dira" eta batera defenditu behar dira "bakar bat ere ez galtzeko"

Amatiñoren arabera, Koldo Mitxelenak defenditu zuen, "inork baino hobeto", euskara eta foru paktismoaren bateragarritasuna. Haren bidetik egin du berak ere eta azaldu du euskaltzale askok paktismoa gutxiesten duten arren "txanpon beraren bi alde" direla. "Edo biak batera kontserbatzeko gai gara edo ez dugu bietariko bat bera ere gordetzerik izango", azaldu du iritzi-emaileak 'Faktoria'n.


Baskoniak Unicaja jipoitu du

Arabako taldeak 64-81eko emaitzarekin lortu du garaipena Malagako Martin Carpena pabilioian. Hasieratik amaieraraino jaun eta jabe izan da Perasovicek zuzentzen duen taldea.

Kirolbet Baskoniak garaipena eskuratu du Unicaja Malagaren aurka (64-81) Martin Carpena pabilioian eta Endesa Ligako bigarren postuan jarraitzen du, Bartzelona liderrarengandik garaipen bakarrera, 13 jardunaldi jokatu ostean.

Hasiera bikaina eman dio Baskoniak partidari, 0-12ko partziala lortuta. Ondoren, Unicajak bi saskiratze jarraian lortu ditu, Arabako taldearen saskiratze-bolada mozteko (4-12). Ondoren, 7 puntura murriztu du desabantaila Malagako taldeak (11-18), eta lehen 10 minutuak 8 puntuko abantailarekin amaitu ditu (12-20) Perasovicek zuzentzen duen taldeak.

Bigarren laurdenari ere oso ondo ekin dio Arabako taldeak. Kirolbet Baskonia nagusi izan da, eta 19 puntuko abantaila eskuratu du (17-36) laurdenaren erdialdean. Errenta erosoa izan du Baskoniak, eta Unicajak desabantaila pixka bat murriztea lortu duen arren, euskal taldearen aldeko 31-45eko emaitzarekin iritsi da neurketa atsedenaldira.

Atsedenaldiaren ostean, partidaren gidoia ez da aldatu; Kirolbet Baskonia jaun eta jabe izan da, eta Unicaja, ezinean. Hirugarren laurdena bukatzeko 6 minutu baino gutxiago falta zirenean, 22 puntuko errenta eskuratu du talde gasteiztarrak (33-55), ordura arteko abantaila handiena, baina laurdena amaitzeko 2 minutu eta 40 segundo falta zirenean, 23 puntuko abantaila izan du (41-63). Hala ere, ez da hura izan neurketan ordura arte Baskoniak lortu duen errenta handiena, 25 puntuko abantaila eskuratu baitu hirugarren laurdena bukatzeko minutu bakarraren faltan (44-69). Perasovicek zuzentzen duen taldeak 46-69ko emaitzarekin heldu da azken laurdenera.

Kirolbet Baskoniak guztiz bideratuta izan du garaipena azken 10 minutuei ekin aurretik, eta azken laurdena kaskar hasi duen arren, Unicajak ez dio hasiera askoz hobea eman, eta Gasteizko taldeak abantaila erosoak mantentzea lortu du. Erasoan gaizki ibili den arren, Arbako taldeak 26 punturainoko aldea izan du (50-76), eta eroso jokatu ditu neurketako azken minutuak. Amaieran, Unicajak emaitza apur bat txukuntzea lortu du, baina Kirolbet Baskonia aise nagusitu da (64-81) Martin Carpenan.

Fitxa teknikoa: 64 - Unicaja (12+19+15+18): Okouo (2) Milosavljevic (0), Roberts (18), Lessort (6), Wiltjer (5) -hasierako taldea- Fernandez (8), Stilma (0), Diaz (0), Salin (4), Diez (8), Shermadini (8) eta Waczynski (5). 81 - Kirolbet Baskonia (20+25+24+12): Voigtmann (11), Huertas (9), Janning (13), Poirier (8), Shieds (7)-hasierako taldea- Penava (0), Vildoza (14), Gonzalez (0), Diop (11), Granger (0) eta Hilliard (8). Epaileak: Perez Pizarro, Vicente Bulto eta Jacobo Rial.


Asier Cuevasek bigarren egin du 100 kilometroko Munduko Txapelketan

Asier Cuevas gaur 100 kilometroko proba bigarren postuan bukatuta (IRunFar)

Asier Cuevasek bigarren bukatu du 100 kilometroko Munduko Txapelketa, Herbehereetan jokatu da proba. Azpeitian bizi den atleta eibartarrak 06:35:49 denboran bukatu du proba; hala, 2011n 100 kilometrotako Espainiako Txapelketan egindako marka hautsi du, orduan 06:38:56 egin zuen.

Gaur jokatu den lasterketan 10 kilometroko zirkuitu bati hamar itzuli eman behar izan dizkiote 100 kilometroko lasterketako parte-hartzaileek.

Cuevas 2013an 100 kilometroko Europako txapelduna izan zen, eta 2012ko Munduko Txapelketan laugarren egin zuen.


Jagoba Arrasate eta Markel Irizar Bergaran Euskararen Egunean

Debagoieneko euskara elkarteek eta Arrasateko euskalgintzakoek 'Euskarak 365 egun' kanpaina ipini dute martxan Euskararen Nazioarteko Egunaren harira. Eta tokian tokiko ekimenak ere egingo dituzte, tartean Bergaran abenduaren 3rako antolatu duten Kirola Euskaraz ekitaldia; bertan izango dira, besteak beste, Markel Irizar eta Jagoba Arrasate.

Jardunek, Bergarako Udalak eta Goiena Komunikazio taldeak elkarlanean antolatuta, hainbat ekimen eramango dira aurrerra Euskararen Eguna iritsi bitartean. Kirola Euskaraz da horietariko bat, eta txirrindulariarekin eta Realeko futbol entrenatzailearekin batera, UDAko kirol zuzendari Igor Arenazak ere hartuko du parte.

Kantari flashmooba

Antolatutako beste ekimenetariko bat azaroaren 30ean 18:00etan hasita Udal pilotalekuan egingo den Kantari Flashmooba dago. "Aurten Kantarin parte hartzen diharduten 120 neska-mutilei egin zaie dei bertan parte hartu dezaten, baina gainera, ikastetxeen bidez 8 eta 12 urte bitarteko gaztetxo guztiak gonbidatu ditugu flashbooba egiten lagun dezaten, nahiz eta Kantarin agertu ez".

Kantari, Euskaraz bizi nahi dut eta Udarako gau luzeak abestien koreografiak ikasi beharko dituzte parte hartzaileek. Guztiak, http://blogak.goiena.net/kantari/helbidean aurkituko dituzte.

Horren ostean, Amaia Txintxurretarekin DJ festa egingo da. "Euskarazko kantuak ipiniko ditugu eta jendeak ere eskatu ahal izango ditu abestiak".


Irabazi asmorik gabeko zerbitzu komunitarioen irrati lizentzia eskuratzeko aurkeztuko da Eguzki Irratia

"Oso albiste ona" da, irratiaren aburuz, Nafarroako Gobernuaren deialdi publikoa, eta irrati libreen mugimenduaren ondorio dela azpimarratu du.

Irrati komunitarioen ibilbidea gogoan du Eguzki Irratiak: "Gogorarazi behar dugu Espainiako estatuan, aspaldidanik, bazterturik eta legez kanpo egotera behartuak izan direla; eta hori, berriz, Europar Batasunean ez da gertatzen, bertan irrati mota hauek, aspaldidanik ere, onartuak izan direlako eta frekuentziak eman/eskaini dietelako". Hala, positiboki baloratu du Nafarroako Gobernuak ateratako irabazi asmorik gabeko zerbitzu komunitarioen irrati lizentzia eta irratia aurkeztuko dela jakinarazi dute bertako kideek.

"Ilusio handiz eta gogotsu" azaldu dira Eguzki Irratiko parte hartzaileak, lizentzia hori lortzeko asmoz. Beti ere, eskaera zehatza eginda Nafarroako Gobernuari: "Eskatu nahi diogu adi egoteko proiektu komunitario edota irrati libreekin zerikusirik ez duten bestelako proiektu kamuflatuak aurkeztu daitezkeelako, eta horrek, gure ustez, Nafarroako gizartearentzat iruzur handia suposatuko luke".

Lanaren ondorioa

Irrati libreen mugimenduak azken 40 urtetan egindako lanaren ondorioa da deialdia, Eguzki Irratiaren ondorioz. "Aspaldidanik aldarrikatzen ari gara irrati mota hauek daukaten existitzeko eskubidea, haien erregularizazioa eta, era berean, herritarren adierazpen askatasunerako eta informaziorako duten eskubidea ere. Eta ezin ahaztu gure jarduera honek suposatu dizkigun mota guztietako errepresaliak, besteak beste poliziaren eskuetatik pairatu ditugun itxierak, esaterako. Gure kasuan 4 aldiz itxi dizkigute irratia, gure existentzia gustatzen ez zitzaielako".

Gaiaren inguruko irakurketa osorik irakur daiteke Eguzki Irratiaren webgunean.


Frantziako poliziak 15 lagun atxilotu ditu, iaz Casablancan izandako atentatuarekin lotura dutelakoan

Frantziako irrati kate batek jakitera eman duenez, iazko maiatzean Casablancan (Maroko) buruturiko atentatuarekin lotura duten 15 lagun atxilotu ditu gaur goizean poliziak Parisen kanpoaldean buruturiko operatzi batean. Atxilotutako lagunak 15 izan arren, atentatuarekin lotura zuzena soilik sei edo zortzik dutela onartu du Frantziako Poliziak. Orotara 45 lagun hil ziren atentatuan.


UKUEren Garapen Agentziak ohiko jarduerari ekingo dio bihartik aurrera

Bihar arinaldiko hirugarren fasean sartuko da Hego Euskal Herria, eta horrekin batera, Urola Kostako Udal Elkarteko Garapen Agentziak eta Ingurumen alorreko hainbat zerbitzuk ohiko jarduerari helduko diote: hala nola, Open Lab guneak edota Garbigune zerbitzuak.

Garapen Agentziak aurrez aurreko arreta zerbitzua jarriko du martxan, baina ezinbestekoa izango da aurretik hitzordua hartzea, 943-89 08 08 telefonora deituta eta harrera@urolakosta.eus helbidera idatzita, betiere segurtasuna bermatzeko. Era berean, derrigorrezkoa izango da maskara erabiltzea eta sarreran eskuak desinfektatzea. Jendeak sarreran itxaron beharko du, ilaran eta bi metroko distantziarekin, udal elkarteko langile batek txanda eman arte.

Arreta telematikoa (telefono, posta elektronikoa, bideo deia) lehenetsiko da eta aurrez aurreko zerbitzua soilik ezinbesteko kasuetarako eskatzen die UKUEk erabiltzaileei.

Bestalde, 3D eta laser makinen zerbitzua eskaintzen hasiko da Open Lab gunea, eta horretarako ere aurretik hartu beharko da hitzordua. Kasu honetan, Openlab eremuko sarreran itxarongo da, udal elkarteko langileak esan arte. Pertsona bakarra sartuko da eta UKUEko langileak soilik erabiliko ditu Open Lab-eko makina eta tresnak. Gune honetan ere maskara erabili behar da derrigorrez, eskuak desinfektatu bejar dira sarreran eta bi metroko distantzia mantendu behar da.

Garbigune zerbitzuan hitzordurik gabe

Garbigune zerbitzuan ez da hitzordurik hartu beharko bihartik aurrera. Edonola ere, ondorengo neurriak jarraituko beharko dituzte erabiltzaileek: sarreran itxaron beharko dute langileak sarrera baimendu arte, maskara erabili beharko dute, sarreran eskuak desinfektatu beharko dituzte eta bi metroko distantzia mantendu. Bidez batez, bolumen handiko hondakinak biltzeko ordutegiak errespetatzea gogorarazi du UKUEk.

Bitartean, bio-hondakinen eta errefusaren edukiontziak zabalik daude segurtasun-arrazoiengatik, eta UKUEko hondakin bilketa zerbitzua gainontzeko edukiontzien bilketa maiztasunak doitzen ari da egoera berrira. Edonola ere, herritarrei eskatu diete, edukiontzia beteta badago edota edukiontzirik ez badago inguruan, hondakinak lurrean ez uzteko. Udal Elkarteak dio aurreko asteburuan nabarmen areagotu zela hondakina edukiontzi guneetatik kanpo hondartza inguruetan, auto-karabanen aparkalekuetan eta landa-eremuko guneetan.


Kanpo portua ahaztu eta badia "lehenbailehen" biziberritzeko eskatu dute Lezoko eta Pasaiako alkateek

Kanpoko kaiaren proiektuaren aldeko txosten bakarra Gipuzkoako Foru Aldundiak eginikoa dela ohartarazi diote Markel Olano ahaldun nagusiari Haritz Salaberria eta Maider Zigandak.

Espainiako Gobernuko Ingurumen Ministerioak Pasaiako kanpoko portuaren proiektuaren aurkako txostenean oinarrituz, Lezoko eta Pasaiako alkate Haritz Salaberria eta Maider Zigandak proiektu hori alde batera uzteko eskatu diote Gipuzkoako Foru Aldundiari eta Pasaiako Portu Agintaritzari. Gainera, Pasaiako badia "lehenbailehen" biziberritzeko eskatu dute biek.

Salaberriak eta Zigandak azpimarratu dutenez, proiektua ez da bideragarria, ez ekonomikoki, ezta ekologikoki ere. Txostenaren arabera, portuaren jarduerak ez duela proiektua justifikatzen oroitarazi dute, eta egitasmoa ezin dela gehigarriekin bete.

Espainiako Ingurumen Ministerioaren txostenak dio espazio guztiak ezin direla patrimonializatu edo prozesu urbanizatzaile batean gehitu. Kanpoko portua ez bada bideragarria, proiektuari lotutako gainontzeko azpiegiturak ere —errepide berriak, trenbideak eta abar— alde batera utzi behar direla iritzi diote Lezoko eta Pasaiako alkateek.

Kanpoko portuaren proiektuak erakunde publikoetatik jasotako aldeko txosten bakarra Gipuzkoako Aldundiak eginikoa dela ohartarazi diote Salaberriak eta Zigandak aldun nagusi Markel Olanori, eta aurkako txostenak egin dituztela, aldiz, Espainiako Ingurumen Ministerioak, Lezoko eta Pasaiako udalek, eta Eusko Jaurlaritzako Ingurumen Sailak.

Jaurlaritzako Etxebizitza eta Garraio sailburu Iñaki Arriola ere hizpide izan dute alkateek. Esan dutenez, Arriolak ez du Pasaiako Portu Agintaritzaren Administrazio Kontseiluan Pasaiako Udaleko ordezkaria izendatu, eta Lezoko Udalari dagokion ordezkaritza Errenteriako Udalari eman dio. Hori, Administrazio Kontseilu barnean kanpoko kaiaren proiektuaren aurkako iritzirik ez egoteko egin duela uste dute Salaberriak eta Zigandak.


«Gaurko telebistak ez duen 'tenpoa' du saio honek»

Iazko neguko atal bakarraren ostean, 'Euskaldunak' saioko lau solasaldi grabatu ditu udan 'Sautrela'-ko lantaldeak. Gaur emango du ETB1ek horietatik bigarrena (21:45).

Laster, ETB1eko Sautrela literatur saioaren denboraldi berriari ekingo dio Hasier Etxeberriak (Elgoibar, Gipuzkoa, 1957). Horren aurretik, Euskaldunak saioan murgildu da.

Zer nolako ahalegina egin duzu Euskaldunak saioarekin?

Uste dut une honetan Euskal Telebistarentzat interesgarria dela mota honetako produktua ematea. Frantziako telebista publikoan ematen zuten saio batetik hartu dugu ideia [La Parenthèse inattendue]. Kendu egin zuten, oso garesti ateratzen zitzaielako. Interesgarria da ETBrentzat hiru pertsona nabarmen biltzea, haien biziera, sentimendu eta lana euskaraz adierazteko gai direnak, eta saio amable baina ez tuntuna egitea. Orain arte, atal bakoitzeko hiru pertsonak ez dira inoiz izan elkarrekin espazio berean.

Zer garrantzi du pertsonaiak landa edo nekazaritza giro batean kokatzeak?

Intimismo baten bila ere bagabiltza, nahiz eta ez izan saio hori bat. Euskaldunak ez du ohiturarik lehen amodioez edo homosexualitateaz hitz egiteko. Horren bila ere bagabiltza. Hori egiteko, leku zaindua behar da, eta denbora bat eta konplizitate bat ere bai.

Iaz ETB1ek eman zuen atalaren ostean, zer erantzun izan zuen telebistaren zuzendaritzak?

Beste lau atal eskatu zizkiguten; grabatu ditugu, eta horiek ari dira ematen. Ez dakigu hortik harago zer gertatuko den. Aurreko igandeko ikusle datuak, berriz, ez ziren onenak izan, baina ETB1en oso behetik gentozen.

Gogoa izango zenuke atal gehiago grabatzeko?

Ikusi beharko litzateke. Lan handia da horrelako saio bat egitea. Lantalde txikia gara, eta diru gutxi dugu. Orain, nahiago dut ikusi ea eskaera dagoen ala ez, eta, eskaera badago, orduan erabaki.

Telebistako emanaldiaz harago, saioak Interneten ikusteko moduan geldituko dira.

Iruditzen zait ETBk saio hauek behin eta berriz emango dituela. Gremioan libreria izenburupean sailkatzen diren horietakoak dira. Gaurko telebistak ez duen tenpoa du saio honek. Hori guri eta zenbait jenderi gustatzen zaigu.

Aurki, Sautrela itzuliko da. Aldaketarik egingo duzue denboraldi honetan?

Ez, bat ere ez. Betiko ildoari jarraituko diogu.

Nola dator udazkena euskal liburuei dagokienez?

Durangoko Azoka iritsi arte, orain dator sukarraldia. Xabier Olarrak egin duen Ulises-en itzulpena aipatzeko modukoa da.

Zer garrantzi du euskal literaturak telebista publikoan bere txokoa izateak?

Telebista publiko batek nahitaez behar dio literaturari erreparatu, are gehiago ETBk euskararentzat duen garrantzia ezagututa. Hizkuntzaren ikuspegia gordetzeko egin den telebista publiko batek lekua eskaini behar dio literaturari, hori guk egin ala ez.

Euskaldunak bildu dituzu Euskaldunak saioan. Atzerriko zer hiru pertsonaia bilduko zenituzke mahai baten bueltan?

Fidel Castro, Barack Obama eta Angela Merkel edo Vladimir Putin, baina ahal dela ez politikaz hitz egiteko baizik eta norberaren izaera eta damuak ezagutzeko.


Oier Ariznabarretak eta Laura Solak hirugarren urtez segidan irabazi dute Berako Mendi Maratoi Erdia

547 korrikalari abiatu ziren igandean Manttalek antolatutako lasterketan eta 528 helmugaratu ziren

Oier Ariznabarreta (Durango), 1:40:16-eko denborarekin eta Laura Sola (Uztarroze), 2:01:55-eko denborarekin, irabazle suertatu ziren apirilaren 17an Berako XII. Mendi Maratoi Erdian. Oier Ariznabarretak ez zuen arazorik izan gizonezkoetan irabazteko, Joxe Amunarrizen (Hondarribia) eta Beñat Marmisolleren (Atarratze) aitzinetik, hurrenez hurren, Larun mendia punturik altuena zuen (900 metro) eta 2700 metrotako desnibela zeukan 21 kilometrotako ibilbide gogorrean. Durangokoarentzat hirugarren garaipena da, bata bertzearen ondotik. Ikusi argazkiak

Bezperan herri kirolak

Probaren aurrekari bezala, bezperan Herri Kirolak izan ziren Toki Ona kiroldegi kanpokaldean Ikusi argazkiak. Haurrentzako froga ezberdinak izan ziren (txingak, korrika, zaku lasterketak e.a.). Xabier Ariztegi etxalartarrak eta Estitxu Almandoz lesakarak harrijasotzaileek hiru harri ezberdin altxatuko dituzte. Ondoren, herriko bi talde mixtok, froga konbinatua egin zuten, hala nola koxkor biltzea, zaku lasterketa, aizkora, trontza eta lasterka. Azkenik froga herrikoi bat izan zen ikusle guztiei irekia eta irabazleentzat sari bereziak izan ziren.


Triman Navarrak Alex Perez eta Victor Arévalo fitxatu ditu

Triman Navarra Xotak Victor Arevalo eta Alex Perez jokalarien fitxaketekin hurrengo denboraldiko plantilla itxi du. Victor Arévalo malagarrak 23 urte dauzka, hegalean eta atzean jokatzen du eta Rincón de la Victoria taldetik dator. Aldiz, Alex Perez madrildarrak 19 urte dauzka, atezaina da eta Reale Cartagenatik dator. Juanitoren ordezkoa izango da Alex, eta Asier eta Iraitz atezainekin lehiatu beharko da ate azpian jokatzeko. Irurtzungo taldeak abuztuaren 10ean hasiko ditu entrenamenduak.


Kamioi batek istripu bat izan du A-8an Bilbon, eta errepide hori itxita dago, Eusko Jaurlaritzako Segurtasun Sailaren arabera.


Ekialdeko dantzak eta flamenkoa, Pasaia Musikalen

Eguberrietako oporretatik bueltan berritasunekin iritsi da Pasaia Musikal. Hiru hileko bi tailer berri abian jarriko dituzte, Aste Santura arte, dantzarekin lotuta: ekialdeko dantzak eta flamenkoa. Tailer bakoitzaren prezioa 33,60 eurokoa izango da, eta informazioa biltzeko nahiz izena emateko ondoko telefono zenbakira deitu behar dute interesdunek: 943 39 60 55. Ondorengo ordutegiak izango dituzte bi tailerrek:

Ekialdeko dantzen tailerra (bi aukera): asteartero, 15:45etik 16:45era, eta 16:45etik 17:45era.

Flamenko tailerra: asteazkenero, 17:30etik 18:30era.


Ttakunek lehendakari berria

Aldaketa garaia iritsi da baita ere Ttakun Kultur Elkartera. 2003. urtetik hona lehendakari bezala egondako Mari Jose Eizmedik kargua utzi eta bere ordez Tomas Arrizabalaga sartu da.

Eskerrak eman nahi dizkiogu Mari Joseri urte guzti hauetan burututako lan guztiagatik eta era berean Tomasi ongi etorria eman. Urte askotarako izan dadila.


Mutrikuko Kraussk metal taldeak 'Gudatour' birari ekingo dio etzi

Udaberrian hainbat kontzertu eman ondoren, udazkenean indarberrituta datoz Kraussk taldeko kideak. Hain zuzen ere, Aritz Collazo, Jon Antxustegi, Ibon Aginaga, Aritz Larrea, eta Beñat Perales Gudaberria lana aurkezten jarraituko dute Euskal Herrian barrena Gudatour deritzon biran. Etzi Bilborock-eko taulagainean hasiko duten birari ekiteko irrikitan daude Kraussk taldeko bost kideak. Beti egin ohi duten bezala, “indar, energia pila eta amorru askorekin” irtengo dute oholtza gainera.

Etzi [urriak 17], Bilbon izango da Gudatour birako lehen kontzertua. Bilbo Hiria Pop-Rock lehiaketaren barruan, Bilborock aretoan joko du banda mutrikuarrak. “Bilbo hiria rock lehiaketara aurkeztu gara aurten. Aurkeztu diren 120 taldeen artean, lehen hamarren artean sailkatu gara metal sailean. Hori dela eta, barikuan bertan jotzeko aukera izango dugu”.

Horrez guztiaz gain, bihar [urriak 16] Gudaberria lan berriko lehen bideoklipa estreinatuko du Kraussk taldeak. Bizi kantaren bideoklipa estreinatuko dute bihar sare sozialetan, eta Mutriku eta inguruetan grabatu dutela aurreratu dute. “Mutriku eta inguruetan grabatu dugu. Zumaiako flisch-ean ere ibili gara grabatzen. Herritar batek lagundu digu grabaketa lanetan. Lander Andonegik egin du lan dena. Guk oraindik ez dugu emaitza osoa ikusi, beraz, gu ere biharko irrikitan gaude. Ez dugu lan dena bukatuta ikusi, baina oso itxura ona dauka”.

Gudaberria diska ekainean kaleratu zuten, eta Axular Arizmendi mutrikuarraren AME estudioaten grabatu. Kraussk-eko kideak “pozik” daude lanak eman duen fruituarekin. Diska oso metaleroa, baina, tartean tarteko, kanta lasaiagoak ere badituela aurreratu dute, beti ere euren metal ikutuarekin. “Estilo desberdinak nahastuta agertzen dira. Metalaren barruan, denari ikutu diogu”.

HURRENGO KONTZERTUAK

Urriak 18, zapatua. Zumaia, Gaztetxean.

Urriak 31, barikua. Donibane Garazi, Gaztetxean.

Azaroak 1, zapatua. Igorre, Gaztetxean.

Azaroak 29, zapatua. Donapaleu, Gaztetxean.

Abenduak 8, astelehena. Durango, Diskaren aurkezpena Ahotsenean.

Abenduak 13, zapatua. Basauri, Gaztetxea.

Urtarrilak 31, zapatua. Donostia, Doka Kafe Antzokia.


Eskolak amaituta, kultur astea edukiko dute Iurretako ume eta gazteek

Kultura astea antolatu dute Ibarretxe kultur etxean. Ekainaren 23tik 27ra antzerkia, zirkua, dantza eta pilota praktikatzeko aukera edukiko dute, besteak beste. Kultur etxe kanpoan terraza bat atonduko dute, bertan irakurri eta jolastu ahal izateko.

Hainbat arte eta kirol modalide probatzeko aukera edukiko dute Iurretako ume eta gazteek. Udalak hainbat elkartegaz elkarlanean egitaraua antolatu du eskolak amaitu eta udako tailerrak hasten diren tarteko asterako. Kimuak aisialdi elkartea, Anderebide emakume elkartea, L'Atelier dantza akademia, GertaSport, Olaburu pilota elkartea eta Eskulanetarako Kemy akademiak lagunduta, aste osorako egitaraua prestatu dute. Doakoak dira ekintzak, baina batzutan izena eman behar da, materiala behar denez, taldeak egin behar dituztelako.

Eskulanak, antzerkigintza, hainbat dantza modalitate, zirkoa... umeek eurak praktikatzeko modua egongo da aste horretan. Ekintzen artean, barikuan, Olaburu frontoira joango dira, pilota, pala eta zesta tailerrera. Durangaldeko hainbat pilotari ezagunek emango dute tailerra: Pablo Berasaluzek, Ibai Zabalak, Mikel Urrutik eta Alexis Apraizek.

Tailerrez gainera, kultur etxe kanpora ludoteka aterako dute, eta karpa batekin, aire librean mahai-jokuekin jolastu edo irakurtzeko gunea egongo da. Iñaki Totorikaguena alkateak azaldu duenez, txoko hori uztailean zehar ere egongo da kultur etxe kanpoan, goizetan. Jostailuak maileguz hartzeko aukera edukiko dute iurretarrek, liburutegiko karnetarekin.

Kultur asteko egitaraua:

Astelehena. 23:

09:30-13:00: 2-8 umeentzako ludoteka eta jokuak gazteentzako kultur etxeko terrazan

09:30-11:30 Fofucha tailerra (izena eman behar da kultur etxean)

11:30-13:00 Birziklatze tailerra

17:00-19:00 Umeentzako jokuak Aita San Migel plazan, antzinako jolasak eta dantzak

Martitzena 24:

09:30-13:00: 2-8 umeentzako ludoteka eta jokuak gazteentzako kultur etxeko terrazan

09:30-11:30 Fofucha tailerra (izena eman behar da kultur etxean)

11:30-13:00 Birziklatze tailerra

17:00-18:30 Zirko tailerra (izena eman behar da kultur etxean)

18:30 Akrobazia agerraldia

Eguaztena 25:

09:30-13:00: 2-8 umeentzako ludoteka eta jokuak gazteentzako kultur etxeko terrazan

09:30-11:30 Fofucha tailerra (izena eman behar da kultur etxean)

11:30-13:00 Antzerki tailerra (izena eman behar da kultur etxean)

17:00-19:00 Batmington eta arku tiroa kultur etxe kanpoan

Eguena 26:

09:30-13:00: 2-8 umeentzako ludoteka eta jokuak gazteentzako kultur etxeko terrazan

09:00-10:30 Ballet tailerra (izena eman behar da kultur etxean)

10:30-12:00 Street dance tailerra (izena eman behar da kultur etxean)

12:00-12:30 Brakedance tailerra (izena eman behar da kultur etxean)

17:00 Zinema emanaldia

Barikua 27:

09:30-13:00: 2-8 umeentzako ludoteka eta jokuak gazteentzako kultur etxeko terrazan

10:30-13:00 Pilota, pala eta zesta punta tailerra Durangaldeko pilotariekin (Pablo Berasaluze, Ibai Zabala, Mikel Urruti, Alexis Apraiz... ) Olaburu frontoian.

17:00 Jokuak (soka, goma, txapak, kanikak...), txokolatada eta erromeria Txantxariak taldearekin


‘Urola Kostako HITZA’-k 15 urte bete ditu gaur

HITZAk Zarautzen erredakzioa Erlo Telebistarekin batera du, Araba kalea 27. zenbakian.

Dagoeneko hamabost urte igaro dira Urola Kostako biztanleek etxeko postontzietan euskara hutseko eskualdeko aurreneko egunkaria lehenengo aldiz jaso zutenetik. Ordutik tokian tokiko eguneroko albisteak bertako ikuspegitik eman asmoz argitaratu da Urola Kostako HITZA.

2003ko otsailean, Espainiako Audientzia Nazionalaren aginduz Guardia Zibilak Euskaldunon Egunkaria itxi zuen, baina, laster, 2003 urtean bertan, sortuko zuten Berria, euskara hutseko egunkari nazionala. Egunkaria itxi eta urtebetera, 2004ko otsailaren 20an, ezagutu zuten herritarrek eskualdeko produktu berria: Urola Kostako HITZA.

Urola Kosta eskualdean ordurako euskarazko prentsa irakurtzeko ohitura bazegoen. Izan ere, eskualdeko herri ia guztietan argitaratzen zen herri aldizkariren bat: Azkoitian Maxixatzen, Azpeitian Uztarria, Getarian Artzape, Orion Karkara, Zestoan Danbolin, Zarautzen Txaparro eta Zumaian Baleike.

Horietako gehienek indarrak batu eta egunerokoa argitaratzeko erronkari heldu zioten. Hala, urte hauetan guztietan, elkarlan horrek emandako ahalmenari esker desafio eta garai berriei aurre egin die Urola Kostako HITZAk.

Sorreratik gaur egunera artean aldaketa handiak izan ditu HITZAk, baina sorrerako oinarriari heltzen dio gaur gaurkoz: euskaraz kalitatezko kazetaritza profesionala egitea, alegia.

Helburu horretan, hamabost urte hauetan berrikuntza teknologikoek eta kazetaritza digitalak ere lan egiteko moduan eragin nabarmena izan dute. HITZAk olatu horri heltzeko apustua egin du, urolakosta.hitza.eus webgunean bertako albisteen egunerokoa jasotzeko eta unean unean horien berri emateko. Horrek urteko egun guztietan lan egitea ekarri du.

SORRERA

Eguneroko herri informazioa euskaraz lantzeko eta kalitatezko egunkari plurala egiteko helburuarekin sortu zen Urola Kostako HITZA. Ordurako, Euskal Herrian beste hiru HITZA zeuden: Tolosaldean (egun, Ataria), Oarsoaldean eta Lea-Artibai eta Mutrikun. Eskualde horietan bezala, Urola Kostan ere, eskualdeko herri aldizkarien, euskara elkarteen, Euskarazko Komunikazio Taldearen (EKT) eta eskualdeko eragileen artean sortu zen egunkaria. Proiektuan eskualdeko hainbat elkartek parte hartu zuten: Txaparro (Zarautz), Uztarria Komunikazio Taldea (Azpeitia), Baleike (Zumaia), Danbolinzulo (Zestoa) eta Artzape (Getaria). Enpresaren hirugarren hanka, berriz, gizarte eragileek osatu zuten.

MAIZTASUNA

Sorreran asteartetik igandera argitaratzen zen Urola Kostako HITZA, Berria egunkariaren maiztasun bera jarraituz, baina zortzi orrialdetara mugatuta. Maiztasun hori 2010eko udazkenera arte izan zuen. Epe horretatik aurrera asteartetik ostiralera kaleratzen da HITZA, eta asteko gainontzeko egunetako albisteen jarraipena webgunetik egin izan da, urteko 365 egunetan lan eginez. Gaur egun, HITZAko harpidedunek ostiraletan Gipuzkoako Hitza ere jasotzen dute eta Berriako harpideek euskualdeko HITZA jasotzen dute.

WEBGUNEA

Hitzaren papereko edizioaren lehen zenbakia argitaratu eta handik laupabost hilabetetara jarri zen abian webgunea (urolakosta.hitza.eus), edizio jarraiari berebiziko garrantzia emate aldera. Teknologia berriek kazetaritza eta albisteak zabaltzeko modua aldatu dute, eta HITZAk ere horretan aurrera egiteko erronkari heldu dio, lan egiteko modu eta baliabide berrietara egokituz. Hala, azken urteetan aparteko bultzada eman nahi izan dio webguneari, sare sozialei (Facebook, Twitter, Instagram, You Tube eta Flickr-en ditu kontuak) eta ikus-entzunezko albisteei.

Ahalegin horretan, joan den hilean erabat berrituta estreinatu zuen Interneteko ataria HITZAk, webgune erakargarriagoa eta eraginkorragoa eginez.

HITZAKIDEAK

Hitza egunkaria sortu eta hasierako hilabeteetan harpideek doan jaso zuten egunkaria etxean. Hala ere, aurreikusitakoa baino lehen egin behar izan zuen HITZAk harpidetza kanpaina. Harpidedunen erantzuna oso ona izan zen, ordea, %64ak lagundu zuen diruz egunkaria. Ordutik, urteko kuota baten truke Hitzakideek etxean jasotzen dituzte eskualdeko berriak eta hainbat eskaintzaz gozatzeko aukera dute. Aurten, gainera, hedabideen zutabe garrantzitsua diren Hitzakideei eskaintza zabaldu zaie, webgunearen bidez kontua sortzeko aukera eskainiz, eta hainbat abantaila eskura jarriz.

ERAGILEAK

HITZAk aurrera eskualdeko hainbat kultur, gizarte eta kirol eragileri esker egin du. Baina hamabost urte hauetan HITZAk ere eragile gisa funtzionatu du. Besteak beste, AEK euskaltegiak antolatzen duen Korrikaren edizioetan parte hartuz, eskualdeko hainbat kirol egitasmo babestuz (Hitzaren arkua helmuga bihurtuz edota zintak banatuta), mahai inguruak eta solasaldiak antolatuz…

Euskaraz irakurtzeko apustua egin dutenenaz gain, euskaraz iragartzeko aukera egin dutenak dira Hitzaren arnasa. Eskualdeko ehunka merkatari izan da horren alde egin dutenak, eta horiek izan dira eskualdeko hedabideak aurrera egitea ahalbidetu dutenak.

Finantzabide propioez gain, euskarazko hedabideek aurrera egiteko eta erronka berriei heltzeko ezinbestekoa dute dirulaguntza publikoa. Horretan, eskualdeko udalen, Gipuzkoako Foru Aldundiaren eta Eusko Jaurlaritzaren laguntzak jaso ditu urteotan HITZAk.

ELKARREKIN LANEAN

Elkarteen arteko elkarlanaren emaitza izan zen eskualdeko euskarazko egunkariaren proiektua, eta urte hauetan guztietan eguneroko lanaren ardatzetako bat hori izan da; bide horretan, azken urteetan elkarlanerako hitzarmenak egin ditu Zumaiako Baleikerekin eta Orioko Karkararekin. Azpeitian, berriz, erredakzioa bateratu dute Uztarriak eta HITZAk.

Gaur egun, berriz, eskualdeko euskarazko hedabideen artean indarrak batzeko, eta elkarlana eraginkorragoa izateko bideak irekitzeko sukaldeko lanean ari da gaur egun Urola Kostako HITZA beste herri hedabideekin batera.

Euskal hedabideen sektorearen indarrak batzeko Hekimen Euskal Hedabideen Elkartea sortu zuten 2012ko azaro amaieran. Bertan parte hartzeko bi baldintza bete behar dira: euskara hutsez jardutea hedabideak eta publikoa ez izatea. Bi urteko sukalde lanaren ondoren, hasieratik elkartearekin bat egin zuten Euskal Herri osoko 50 hedabidek baino gehiagok, tartean HITZA egunkariek eta Berriak.

EGOITZAK

Eguneroko lanean jarduteko bi egoitza zehaztu zituzten garai hartan: bata, Urola Erdian, Azpeitian, eta bestea Kostan, Zarautzen. Hasiera-hasieratik Azpeitiko erredakzioa Uztarria Komunikazio Taldekoekin elkarbanatu da, eta gaur egun ere hala da. Zarautzen, berriz, Araba kalean izan du egoitza sorreratik, baina lokal desberdinetan. Elkarlanaren bidean, baina, iazko apiriletik Erlo Telebistarekin bateratuta du egoitza, Araba kalea 27. zenbakian.

Horrez gain, tokiko komunikazioa gertutik jarraitzeko, gaur egun Zumaiako eta Orio eta Aiako albisteak Zumaiatik (Baleikeren egoitzatik) eta Oriotik (Karkararen bulegotik) jarraitzen dira, kazetariek toki horietatik lan eginez, tokiko hedabideen eta eragileen elkarlana bultzatuz eta eguneroko lana eraginkorragoa eginez.